PÍŠE ISHAC DIWAN
Ako pomôcť Blízkemu východu

Autor je členom Belfer Center 's Middle East Initiative na Harvard University. Copyright: Project Syndicate 2016 V dnešnom Libanone sú viditeľné všetky symptómy chaosu na Blízkom východe. Novo prichádzajúci utečenci zo Sýrie a Iraku sa pridávajú k palestínskym utečencom, ktorí tam sú už dlho. Krajina nemala dva roky prezidenta, pretože domácu vládu oslabujú súperiace politické frakcie, ktoré odrážajú rastúce nepriateľstvo medzi ich podporovateľmi v Iráne a Saudskej Arábii. Korupcia v politike neuveriteľne bujnie. A odpadky sa vyvážajú len občas. Libanon však vykazuje aj znaky odolnosti. Investori a podnikatelia riskujú a začínajú s novými obchodnými zámermi. Skupiny občianskej spoločnosti navrhujú a zavádzajú prospešné iniciatívy. Utečenci chodia do škôl. Politickí nepriatelia spolupracujú, aby zmiernili bezpečnostné riziká, a náboženskí vodcovia obhajujú koexistenciu a toleranciu. Libanon vďačí za svoju húževnatosť spomienke na bolestnú prvú občiansku vojnu (1975 - 1990). Oproti tomu skúsenosti zvyšku regiónu - čo zahŕňa dlhú históriu autokratickej vlády a zanedbáva dlhodobo tlejúce rozhorčenie - prispeli k plameňom konfliktu. Sýria, Irak a Jemen sú teraz rozdelené vojnou. Medzitým zostáva zhoršujúca sa neutešená situácia Palestínčanov večnou krivdou na arabských a moslimských uliciach. V tejto smršti sa darí radikálnym zoskupeniam s nadnárodnou agendou. V posledných dvoch rokoch sa konflikty preliali cez národné hranice a ohrozujú globálnu bezpečnosť. Islamský štát využil dlhoročný pocit krivdy sunnitov, aby  napadol územnú integritu Iraku a Sýrie, čím vytvoril strategické vákuum, v ktorom Rusko, Irán, USA a Turecko súperia o moc. Niekedy prostredníctvom tretej strany, čím ďalej viac však cez vojenské intervencie. Každá krajina má svoju agendu. Irán sa snaží premietať svoj vplyv do podpory historicky dominantnej šiitskej populácie v regióne, zatiaľ čo Saudská Arábia tlačí proti tomu prostredníctvom vyzbrojovania povstaleckých frakcií stojacich proti Iránom podporovanému prezidentovi Sýrie, Asadovi, a tiež bojom proti niečomu, čo vníma ako iránsku prítomnosť na svojom dvore - v Jemene. Čo sa týka Turecka, to je proti vytvoreniu kurdského štátu, čo sa stalo možným variantom, keď sa Irak a Sýria teritoriálne rozdrobili. S tým, ako je región zdanlivo viac a viac vťahovaný do víru permanentného konfliktu, sa dá ľahko veriť, že len diktátori či náboženskí fanatici by mohli priniesť nejakú stabilitu. V tejto myšlienke však zabúdame na povstanie v nedávnej minulosti, ako bolo to v Bejrúte v roku 2005, v Alžíri a Teheráne v roku 2009 a arabská jar, ktoré sa začalo v roku 2011 v Tunisku a rozšírila sa po regióne. Aby sme chápali, kam Blízky východ smeruje, musíme sa pozrieť ďalej do minulosti. Arabský nacionalizmus a jeho modernizačné ašpirácie sa začali rozpadať po porážke Arabov v arabsko-izraelskej vojne v roku 1967 a kolapse cien ropy v roku 1986. Národní vodcovia si kontrolu udržali represiami a využili opozičnú islamskú stranu ako strašiaka, aby sa vyhli politickým reformám. Národné ekonomiky, oslabované klientelizmom, spôsobovali malý rast a vlády strácali legitimitu. Bola to neudržateľnosť tejto stratégie, čo viedlo v roku 2011 k pádu režimov - v Tunisku, Egypte, Líbyi, Sýrii a inde. Bez inštitúcií, ktoré by zabezpečili pokojnú politickú premenu v týchto krajinách, mali násilné skupiny prevahu nad  obyčajnými občanmi a nasledovala surová bitka o moc. Násilné revolúcie môžu dosiahnuť mierové výsledky, ale takýto výsledok je málo pravdepodobný tam, kde sú v hre nevyriešené hlboké sektárske rozpory, tak ako je to na Blízkom východe. Obnovený význam starých rozkolov - ktorý sa odráža v pocite krivdy sunnitov v Sýrii a Iraku, šiitov v Bahrajne, Saudskej Arábii a Jemene, a Kurdov a Palestínčanov prakticky všade - robí súčasnú situáciu výnimočne riskantnou. Tieto problémy celé dekády vreli pod pokrievkou autoritárskeho utláčania. Teraz bola Pandorina skrinka otvorená a odhalila neuveriteľne komplexnú geopolitickú hádanku. Západ má podiel viny na súčasnej situácii. Zlyhal v snahe ukončiť dlhoročný palestínsky konflikt a vytvoril nové problémy rozobratím Iraku, financovaním mudžahedínov v Afganistane a podporou diktátorov, ktorí zabezpečovali jeho agendu v Iraku, Sýrii, Egypte a inde. S poslednými intervenciami veľkých mocností (USA a Ruska) pripomína mnoho ľudí Sykes-Picotovu dohodu medzi Veľkou Britániou a Francúzskom, ktorá vymedzila nové národné hranice v regióne a rozdelila tak sféry vplyvu. Avšak keď už nič iné, tak táto dohoda poskytuje dobrú ukážku toho, čomu sa pri obnove Blízkeho východu vyhnúť. Región nepotrebuje nové hranice a nové protektoráty, ale skôr lepšie štáty, ktoré budú odolné proti etnickému rozdeleniu a menej citlivé na vonkajšie vplyvy. Prieskumy verejnej mienky naznačujú, že prevažná väčšina ľudí na Blízkom východe chce byť pod vládou legitímnych štátov, ktoré presadzujú právo, chránia občianske práva a presadzujú spolužitie medzi spoločenstvami. Je to záslužný cieľ, ktorý bude vyžadovať kompromis a zmierenie na globálnej, regionálnej a národnej úrovni. Aby mali národní aktéri priestor na hľadanie riešenia, musí sa zmierniť napätie a nájsť kompromisy - najskôr globálne, medzi USA a Ruskom, a potom regionálne, medzi Iránom, Tureckom, Saudskou Arábiou a Izraelom. Cieľom musí byť dosiahnutie takejto dohody, ktorá berie do úvahy hlavné témy, ktoré rozdeľujú región vrátane štatútu Palestínčanov a Kurdov, a vytvára podmienky na funkčnú politickú dohodu v Sýrii a Iraku. Odstrániť problémy, ktoré zostali nevyriešené celé dekády, je ťažká úloha, ale nečinnosť už nie je dlhšie možná. A žiadny z problémov na Blízkom východe sa už nemôže riešiť a vyriešiť v izolácii. Ako už dávno argumentoval Antonio Gramsci: „Kríza spočíva práve v skutočnosti, že to staré vymiera a nové sa nemôže narodiť, a v tomto medzivládí sa objavuje veľká škála patologických javov." To je v kocke zhrnutie situácie na Blízkom východe. Pomoc v podobe vybudovania nového regionálneho poriadku bude vyžadovať od všetkých činiteľov, tak veľkých, ako malých, aby akceptovali kompromisy, ako to urobili Libanončania.   Vojna, z ktorej jedna strana vyjde porazená, nemá nikdy koniec. Tento text ste mohli čítať vďaka tomu, že platíte za obsah. Vážime si to.


India sa nepripojí k novej obchodnej dohode pre obavy z Číny

Uzavretie dohody RCEP by vytvorilo najväčší obchodný blok na svete.

BANGKOK. India sa nepripojí k panázijskej obchodnej dohode RCEP (Regional Comprehensive Economic Partnership). Obáva sa totiž, že by to otvorilo jej domáci trh pre čínske výrobky. India v pondelok oznámila, že je nespokojná s tým, ako ostatné krajiny rokujúce o dohode RCEP reagovali na jej výhrady, preto sa k nej nepripojí. Premiér Nárendra Módí povedal na samite lídrov krajín rokujúcich o RCEP v Bangkoku, že India dohodu nepodpíše, uviedlo indické ministerstvo zahraničných vecí. V Indii, ktorá sa vyrovnáva s prudkým spomalením ekonomiky, je veľký odpor proti dohode. Dôvodom sú obavy, že spôsobí otvorenie domácich trhov pre čínske tovary. Zvyšných 15 krajín sa údajne dohodlo na tom, že dohodu o voľnom obchode RCEP podpíšu na budúci rok. Rokovania o RCEP medzi desiatimi krajinami skupiny ASEAN a ďalšími šiestimi partnermi (Čína, Japonsko, India, Južná Kórea, Austrália a Nový Zéland) sa oficiálne začali v novembri 2012 na samite ASEAN v Kambodži. Jej prípadné uzavretie by vytvorilo najväčší obchodný blok na svete, na ktorý by pripadalo okolo 40 percent svetového hrubého domáceho produktu (HDP). Členmi združenia ASEAN sú Indonézia, Filipíny, Malajzia, Singapur, Thajsko, Brunej, Mjanmarsko, Kambodža, Laos a Vietnam. Obchodná vojna medzi USA a Čínou dala rokovaniam o dohode RCEP nový impulz rovnako ako rozhodnutie amerického prezidenta Donalda Trumpa, ktorý tesne po nástupe do funkcie ohlásil, že USA odstupujú od už vyrokovanej dohody TPP (Trans-Pacific Partnership). Krajiny, ktoré sú súčasťou RCEP, chcú využiť šancu a zaplniť túto dieru. Predovšetkým pre Čínu, ktorá je druhou najväčšou ekonomikou na svete, by bola táto dohoda o voľnom obchode veľkým úspechom. "India na samite vyjadrila svoje rozhodnutie nepripojiť sa k dohode RCEP," uviedla tajomníčka ministerstva zahraničných vecí Vijay Thakur Singh. Dodala, že toto rozhodnutie reflektuje názor Indie na aktuálnu globálnu situáciu aj na "férovosť a vyváženosť tejto dohody".


Medzinárodné organizácie odsúdili Ficove útoky na médiá

Útoky na novinárov by mal odsúdiť aj Smer, tvrdí IPI.

BRATISLAVA. Útoky a vojna proti novinárom, aké sľubuje predseda strany Smer Robert Fico, absolútne nemajú v demokracii miesto. V stanovisku to povedal zástupca riaditeľa Medzinárodného tlačového inštitútu (IPI) Scott Griffen. Reagoval tak na tlačovú konferenciu expremiéra, kde Fico útočil na novinárov vrátane denníka SME a jeho šéfredaktorky Beaty Balogovej. Tá je podpredsedníčkou IPI. Fico vo štvrtok obvinil Balogovú z toho, že v rozhovore pre rakúsky denník Kurier hanobila štát a spojila jeho osobu s mafiou na Slovensku. IPI pripomína, že Fico vytrhol citáty z kontextu a využil to na útoky voči nej aj iným médiám. Médiá tiež označil za „najväčšiu hrozbu pre demokraciu“. IPI útoky odsúdilo. „Silno odsudzujem nielen komentáre a očierňovanie našej rešpektovanej podpredsedníčky, ale aj jeho otvorené snahy podkopať slobodu médií na Slovensku,“ hovorí predseda výkonnej rady IPI Markus Spillmann. IPI tiež odsúdilo útoky na Moniku Tódovú z Denníka N a českú investigatívnu novinársku Pavlu Holcovú. Zástupca riaditeľa IPI Scott Griffen tvrdí, že Ficovu „znepokojujúcu a nebezpečnú rétoriku“ by mali odsúdiť slovenskí politici aj samotná strana Smer. IPI upozorňuje na snahu poslancov Smeru presadiť zákon, ktorý by zabezpečoval politikom právo na odpoveď. Organizácia tvrdí, že takýto zákon by dal politikom pohodlný nástroj na to, ako zabrániť nechcenej pozornosti médií. Ficove útoky odsúdila aj organizácia Reportéri bez hraníc. Tieto útoky sú podľa nich „nehodné bývalého premiéra“. Slovenskí novinári si podľa nich zaslúžia lepšiu ochranu.


Najvyšší kontrolný úrad chce byť modelovou štátnou organizáciou

Úrad má údajne vytvorené materiálne a legislatívne podmienky na to, aby mohol fungovať ako nezávislá inštitúcia a národná autorita v oblasti kontroly.

BRATISLAVA. Najvyšší kontrolný úrad (NKÚ) sa snaží pôsobiť ako národná autorita v oblasti kontroly a poskytovať inštitúciám skutočný obraz o ich efektívnosti využívania verejných financií. Pre dosiahnutie statusu modelovej štátnej organizácie prijíma viaceré opatrenia. Fungovanie úradu priblížil v stredu na stretnutí s novinármi predseda NKÚ Karol Mitrík pri príležitosti 25. výročia založenia tejto inštitúcie. "Veľké úsilie vynakladáme v tom, aby sme boli vzorovou, modelovou štátnou organizáciou," zdôraznil Mitrík s tým, že z toho dôvodu prijímajú viaceré opatrenia. Jedným z nich je aj medzinárodný audit, ktorý sa realizuje v tomto roku. "Sme v štádiu medzinárodného auditu, tzv. Performance audit, ktorého výsledky by mali byť zverejnené niekedy v júni," spresnil. Auditujúcou stranou je český Najvyšší kontrolný úrad. Detailnému hodnoteniu by mali byť podrobené všetky oblasti fungovania úradu. Mitrík dodal, že v budúcom roku by mal byť na NKÚ realizovaný aj medzinárodný audit za účasti minimálne piatich krajín, ktoré budú vykonávať kontrolu približne pol roka. NKÚ by mal podľa jeho predsedu produkovať nespochybniteľné výstupy, a preto spolupracuje aj s vysokými školami, štátnymi aj privátnymi inštitúciami, s ktorými má podpísaných 23 memoránd. "Tieto inštitúcie využívame na to, ak ideme do ťažkých tém," skonštatoval Mitrík, pričom NKÚ si podľa jeho slov často so svojimi kapacitami nevystačí. Ako dodal, úrad má po 25 rokoch od vzniku vytvorené materiálne a legislatívne podmienky na to, aby mohol fungovať ako nezávislá inštitúcia a národná autorita v oblasti kontroly. "Národná autorita má za úlohu nastaviť štátnym a verejným inštitúciám reálny obraz o ich úspešnosti, efektívnosti a účinnosti vo využívaní verejných financií," pripomenul Mitrík. NKÚ od svojho vzniku v roku 1993 zrealizoval celkovo 1860 kontrolných akcií a skontroloval 9523 subjektov. Z kontrol vzišlo viac ako 117.000 zistení. "Od občanov sme za tých 25 rokov dostali takmer 14.000 podaní," priblížil Mitrík s tým, že suma oznámení o porušení finančnej disciplíny tvorí viac ako 41 miliónov eur. Na úrade v súčasnosti pracuje 290 ľudí, z toho 234 je kontrolórov. Traja zamestnanci pracujú na úrade od prvého dňa jeho fungovania a od roku 1993 jedenásti.


NAKA zasahuje pri Trnave a Nitre, bola aj u viceprimátora Sládkovičova

Jednotka finančnej polície Národnej kriminálnej agentúry zasahuje v Trnavskom a Nitrianskom kraji.

GALANTA. Národná jednotka finančnej polície Národnej kriminálnej agentúry (NAKA) Prezídia Policajného zboru zasahuje v Trnavskom a Nitrianskom kraji. TASR o tom informoval hovorca PPZ Martin Wäldl. "Vzhľadom na prebiehajúce úkony nie je možné poskytnúť k veci žiadne bližšie informácie," povedal Wäldl. Policajti zasahovali aj v dome viceprimátora mesta Sládkovičovo Alexandra Bendeho. Pre TASR to potvrdil primátor Sládkovičova Anton Szabó. "Telefonicky som sa s ním spojil, povedal mi, že je doma a k udalostiam sa nechce vyjadrovať. O podnikateľských aktivitách nemáme žiadne informácie, prácu zástupcu primátora vykonával zodpovedne. Ďalšie informácie nemám," dodal primátor.


Počet odoberateľov aj obesený Spicer. Simpsonovci si uťahujú z Trumpových sto dní

Tvorcovia seriálu o prezidentovi vtipkovali už aj v minulosti.

BRATISLAVA, WASHINGTON. Simpsonovci zrátali, čo všetko sa podarilo Donaldovi Trumpovi počas prvých sto dní vládnutia. V krátkom animovanom klipe ukazujú Donalda Trumpa, ako leží v posteli a ráta svoje úspechy - ako napríklad nárast počtu odoberateľov na Twitteri. Ukazujú aj iné významné osobnosti Trumpovej vlády: jeho hovorca Sean Spicer sa v klipe obesil, poradkyňa Kellyanne Conwayová vydesene vraví, že hovorcu nenahradí, a Trumpova dcéra Ivanka v ňom zasadá do najvyššieho súdu. Marge a Homer Simpsonovci sa na všetko dívajú v televízii. “Bože, to je strašné,” povie Marge a užije lieky na upokojenie. “A to mali vystačiť na celé štyri roky.” Nie je to po prvý raz, čo si Simpsonovci uťahujú z politiky - a ani z Trumpa. Už v roku 2000 predpovedali, že sa raz stane prezidentom, v jednej z epizód Lisa Simpsonová preberá Oválnu pracovňu práve po ňom.


Teplo vystriedal chlad, padli aj rekordy

BRATISLAVA. Kým na začiatku 38. týždňa (16. - 23. 9.) bolo na Slovensku pomerne teplo a napríklad v pondelok 16. septembra dosiahla teplota v Rimavskej Sobote 28 stupňov Celzia, v druhej polovici sa vyskytla séria studených rán, ktoré okrem prízemných mrazov priniesli i rekordne nízku teplotu. V klimatologickom zhodnotení 38. týždňa na to upozornil Slovenský hydrometeorologický ústav (SHMÚ). "Vo štvrtok (19. 9.) minimálna prízemná teplota vzduchu (päť centimetrov nad zemským povrchom) väčšinou neklesla pod mínus tri stupne, no napríklad v Telgárte namerali mínus 3,5 stupňa, v piatok (20. 9.) to v Poprade bolo mínus 4,4 stupňa Celzia," spresnili meteorológovia. Blízko k štyrom stupňom pod nulou (mínus 3,8 stupňa Celzia) sa dostali hodnoty prízemného mrazu v Poprade aj v nedeľu (22. 9.). Prízemný mráz bol na niektorých miestach aj v nížinách, napríklad v piatok ráno v Hurbanove (mínus 1,9 stupňa), v sobotu ráno v Nitre (mínus 0,3 stupňa Celzia). SHMÚ poukázal i na rekordne nízke teploty na niektorých staniciach. "Napríklad v Dudinciach dosiahla minimálna denná teplota vzduchu minulý štvrtok a v piatok rekordne nízku hodnotu pre 19., respektíve 20. september, konkrétne 0,3, respektíve 0,7 stupňa Celzia," uviedli meteorológovia o teplote nameranej na stanici, ktorá je v prevádzke od roku 1971.


Kaliňák dáva od Kočnera ruky preč, podľa neho ide o kauzu Radičovej vlády

Firmy okolo Kočnera mali štát obrať o viac ako osem miliónov eur.

BRATISALAVA. Podobne ako kauza Ladislava Bašternáka aj kauza okolo Mariána Kočnera pochádza z čias vlády Ivety Radičovej. Po stredajšom rokovaní vlády to uviedol minister vnútra Robert Kaliňák (Smer). "Môžeme sa opýtať, že čo pán Sulík, pán Lipšic alebo pán Matovič urobili v tom čase, kedy sa tieto milióny týmto podnikateľom vyplácali," uviedol. Podľa jeho slov, nevie o tom, že by sa počas tohto obdobia vykonávali nejaké kontroly. "V tomto prípade konal z vlastnej vôle (orgán činný v trestnom konaní, pozn. TASR), bez trestného oznámenia, na základe operatívnych informácií. Čiže z tohto pohľadu si myslím, že ak tu niekto niečo neurobil, zanedbal alebo prikryl, tak všetky otázky smerujte k blízkemu človeku pána Kočnera, pánovi Sulíkovi," dodal Kaliňák. Reagoval aj na stredajšie vyhlásenia opozície, že Kočner je po Ladislavovi Bašternákovi najväčšie vládou chránené zviera. Podľa neho je chránený tak akurát opozíciou. "Všetky tieto aktivity boli vykonané za vlády Ivety Radičovej. S pánom Sulíkom sa aktívne stretávali a debatovali o tom, kto má byť hlavou trestného konania na Slovensku," dodal šéf rezortu vnútra. Opozičná poslankyňa Veronika Remišová (OĽaNO-NOVA) v stredu vyhlásila, že prakticky všetky kauzy vlád Roberta Fica (Smer) ukončili policajní vyšetrovatelia pod vedením ministra vnútra Roberta Kaliňáka (Smer) slovami skutok sa nestal alebo tento skutok nie je trestným činom. Remišová dodala, že inak to nebolo ani pri najnovšom prípade, keď polícia odložila trestné oznámenie kriminalistov Finančnej správy. Pri firmách okolo Mariána Kočnera mali podozrenie, že podvodmi s DPH obrali štát o viac ako osem miliónov eur. "Policajný vyšetrovateľ v texte zverejneného uznesenia píše siahodlhé texty o tom, prečo je konanie Mariána Kočnera v poriadku a že nezistil ani jednu podozrivú skutočnosť. Štát podľa finančnej správy prišiel o vyše osem miliónov eur, ale policajný vyšetrovateľ nevidí ani ten najmenší úmysel podvádzať," povedala Remišová. Remišovú by zaujímalo, čo bolo dôvodom celej reťaze týchto prevodov nehnuteľností, keď na ich začiatku bol Kočner a ten istý muž je stále aj na jej konci. "Jedna z jeho spoločností stále prevádzkuje hotel Residence, časť priestorov a parkovisko v ňom vlastní ďalšia z firiem a internetovú doménu iná z jeho spoločností. Hotel Šport má už iných vlastníkov, ale na liste vlastníctva je stále záložné právo v prospech Kočnerovej spoločnosti. Ako majiteľka internetovej domény je stále uvedená jeho dcéra. V roku 2015 dostal hotel dokonca od štátu dotácie viac ako 700-tisíc eur," povedala. Podľa Remišovej nezáleží na tom, či štát zaplatil nadmerné odpočty DPH za vlády Smeru alebo za predchádzajúceho kabinetu. "Daňový úrad môže dávať pokuty, ale iba polícia môže vyšetrovať trestné činy súvisiace s miliónovými sumami na vrátenej DPH. A je neprijateľné, že tak vážne podozrenia policajný vyšetrovateľ bez problémov odložil. Živnostníci a malí podnikatelia musia platiť vysoké odvody, aj keď nezarobia ani euro. Ak ľudia zabudnú zaplatiť dane či odvody, alebo na ich zaplatenie nemajú, štát ich okamžite vymáha, často cez exekútorov," upozornila poslankyňa. Ľudia sa už podľa nej nemôžu pozerať, ako malá skupina ľudí tuneluje našu krajinu. Opozícia preto zvažuje zvolanie mimoriadnych parlamentných výborov a vyzýva generálneho prokurátora Jaromíra Čižnára, aby zabezpečil spravodlivé vyšetrenie prípadu, keďže nad vyšetrovaním má dozor prokuratúra. Poslanec Jozef Rajtár (SaS) sa v tomto kontexte domnieva, že Kočner je po Ladislavovi Bašternákovi najväčšie vládou chránené zviera. "Osem miliónov zmizlo podvodom, ale polícia a prokuratúra na tom nevidia nič zlé. Osem miliónov zmizlo a nikto nie je vinník. Kto vymôže tieto peniaze naspäť?" pýtal sa. Denník N tento týždeň s odvolaním sa na informácie týždenníka Trend informoval, že Národná kriminálna agentúra (NAKA) začiatkom roka podozrivo zastavila vyšetrovanie daňových podvodov, ktoré mal spáchať podnikateľ Marián Kočner. Na vratkách si mal vypýtať 8,19 milióna eur. Policajný prezident Tibor Gašpar v utorok (13.6.) pripustil, že požiada, aby postup vyšetrovateľa preveril Čižnár.


Zo zaplaveného vlaku v Indii evakuujú stovky pasažierov

Vlak, ktorý viezol zhruba 700 ľudí, uviazol pre záplavy na trati pri Bombaji.

NAÍ DILLÍ. Indickí záchranári evakuovali viac ako 500 pasažierov z vlaku, ktorý uviazol v záplavovej vode medzi dvomi stanicami pri Bombaji. Úrad pre riešenie katastrof v štáte Maháraštra informoval, že vlak Mahalaxmi Express uviazol v dôsledku záplavy trate a viezol približne 700 ľudí. Záchrannú operáciu vedú Národný útvar na odstraňovanie následkov katastrof a indické námorníctvo. Prvých 150 pasažierov evakuovali po deviatich hodinách od uviaznutia. Podľa tlačovej agentúry Press Trust of India záchranná operácia pokračuje.Vlak vyšiel z Bombaja v piatok okolo 20:15. Na trati sa zasekol v sobotu o 3:00, zhruba 90 kilometrov od mesta.


V máji predloží Európska komisia prvý návrh rozpočtu

Významnou výzvou pri tvorbe rozpočtu môže byť odchod Veľkej Británie z EÚ a získanie nových zdrojov do rozpočtu.

BRATISLAVA. Európska komisia v máji predloží prvý návrh rozpočtu. Povedala to eurokomisárka pre regionálny rozvoj Corina Cretu vo štvrtok po rokovaní s vicepremiérom SR Petrom Pellegrinim (Smer-SD). Uviedla, že očakáva náročné rokovania o rozpočte, prvé rozhovory sa začali už počas predsedníctva SR v Rade Európskej únie. Významnou výzvou pri tvorbe rozpočtu môže podľa nej byť odchod Veľkej Británie z EÚ a získanie nových zdrojov do rozpočtu. Ďalšími výzvami sú migrácia, obrana či bezpečnosť. Prioritou je podľa jej vybudovanie infraštruktúry vo východnej Európe aj v rámci dopravných projektov TNT. V súvislosti s eurofondmi spomenula, že od 31. marca 2018 bude platné nariadenie, ktoré umožňuje flexibilné využívanie fondov. Eurokomisárka o budúcnosti kohéznej politiky povedala, že absolvuje cesty do niektorých krajín EÚ a bude o nej rokovať. V tejto súvislosti ocenila rokovania s premiérom SR a vicepremiérom o rozpočte EÚ a viacročnom finančnom rámci. Konštatovala, že SR vykazuje stabilný ekonomický rast, bolo vytvorených 90.000 pracovných miest, a bola iniciátorom vytvorenia koalície podporovateľov kohéznej politiky.


Severokórejská raketa letela neďaleko dráhy čínskeho lietadla

Posádka lietadla spozorovala návrat balistickej rakety do atmosféry Zeme.

PEKING. Posádka dopravného lietadla čínskych aerolínií Cathay Pacific, letiaceho ponad Japonsko, tvrdí, že minulý týždeň spozorovala severokórejskú skúšku balistickej strely. Zmienená spoločnosť pre spravodajský portál stanice BBC potvrdila, že posádka bola svedkom návratu strely do atmosféry Zeme. KĽDR otestovala 29. novembra novú medzikontinentálnu balistickú strelu, o ktorej Pchjongjang tvrdí, že dokáže zasiahnuť akúkoľvek lokalitu na území Spojených štátov. Strela, ktorú severokórejský režim označuje za svoju dosiaľ "najsilnejšiu" raketu, dopadla do japonských výsostných vôd, uvádza britské médium. Svedkom odpálenie balistickej strely boli údajne i dve bližšie nešpecifikované juhokórejské lietadlá smerujúce z USA do Soulu. Severná Kórea zvyčajne neoznamuje vopred svoje skúšky balistických striel. Dochádza k nim preto bez varovania či uvedenia ich letovej dráhy, čo pre lietadlá predstavuje potenciálne nebezpečenstvo. Pchjongjang však má prístup k údajom z medzinárodného civilného letectva, takže si môže pred každým štartom naštudovať situáciu vo vzdušnom priestore. Hoci je riziko incidentu veľmi malé, letecké spoločnosti venujú tomuto problému pozornosť. Začiatkom augusta aerolínie Air France rozšírili svoju bezletovú zónu v oblasti Severnej Kórey po tom, ako vyšlo najavo, že jedno z lietadiel tejto francúzskej spoločnosti sa ocitlo v blízkosti letovej dráhy severokórejskej strely. KĽDR uskutočnila úspešnú skúšku novej medzikontinentálnej balistickej rakety Hwasong 15. Išlo o prvú skúšku severokórejskej balistickej strely od 15. septembra, keď KĽDR odpálila balistickú raketu stredného doletu. Raketa bola odpálená v stredu minulý týždeň z oblasti mesta Pchjongsong. Letela východným smerom, pričom prekonala vzdialenosť približne tisíc kilometrov a pred dopadom do Japonského mora vo vzdialenosti zhruba 370 kilometrov od pobrežia Japonska sa rozpadla. Na odpálenie rakety osobne dohliadal vodca KĽDR Kim Čong-un.


OĽaNO predkladá návrh, ktorý má pomôcť autistom a ľuďom s Aspergerovým syndrómom

BRATISLAVA. Poslanci z hnutia Obyčajní ľudia a nezávislé osobnosti (OĽaNO) pripravili návrh zákona, ktorý by mal doplniť zákon o peňažných príspevkoch na kompenzáciu ťažkého zdravotného postihnutia. Podľa dôvodovej správy má odstrániť znevýhodnenia, s ktorými sa stretávajú ľudia s ťažkým zdravotným postihnutím trpiaci autizmom alebo Aspergerovým syndrómom. OĽaNO navrhuje autizmus a Aspergerov syndróm zaradiť medzi chronické stavy, pri ktorých nastáva nadmerné opotrebovanie šatstva, bielizne, obuvi a bytového zariadenia. Hnutie chce priznať peňažný príspevok na kompenzáciu zvýšených výdavkov súvisiacich s ich opotrebovaním aj osobám s ťažkým zdravotným postihnutím, ktorým sa poskytuje celoročná pobytová sociálna služba. V súčasnosti to nie je možné. "Ak napríklad rodič autistického dieťaťa umiestni dieťa do zariadenia, v ktorom mu je poskytovaná celoročná pobytová sociálna služba, stráca nárok na príspevok na kompenzáciu zvýšených výdavkov súvisiacich s hygienou alebo s opotrebovaním šatstva, bielizne, obuvi a bytového zariadenia," píše sa v dôvodovej správe. To podľa OĽaNO nie je spravodlivé, keďže samotnému dieťaťu s ťažkým zdravotným postihnutím sa nezmenil jeho zdravotný stav, napr. jeho diagnóza, ktorá zapríčiňuje samotné nadmerné opotrebovanie šatstva a obuvi, ale len miesto jeho pobytu. Preto by sa mal podľa nich príspevok na kompenzáciu zvýšených výdavkov súvisiacich výlučne s opotrebovaním šatstva a obuvi viazať na osobu, ktorej je kompenzácia poskytovaná, nie na formu starostlivosti.Poslanci navrhujú zjednotiť aj výšku mesačného peňažného príspevku na opatrovanie na sumu 369,36 eur mesačne pri opatrovaní jednej fyzickej osoby s ťažkým zdravotným postihnutím. Bez ohľadu na skutočnosť, či sa fyzickej osobe s ťažkým zdravotným postihnutím poskytuje ambulantná forma sociálnej služby. Príspevok by sa nemal znižovať, ak je opatrovaný dlhšie ako 30 dní v zdravotníckom zariadení. "Pre mnohých opatrovateľov predstavuje peňažný príspevok na opatrovanie základný príjem, bez ktorého sa finančná situácia jeho i opatrovaného môže rapídne zhoršiť," píše sa v správe. Podľa nej je takmer nemožné, aby si opatrovateľ na čas, kedy je opatrovaný v zdravotníckom zariadení ústavnej zdravotnej starostlivosti dlhšie ako 30 dní, našiel primeraný príjem, ktorý by dosahoval výšku tohto príspevku.Návrh zákona by mal ísť v septembri na rokovanie do parlamentu. Ak ho schvália, bude platný od 1. januára 2019.


Ceny benzínov a nafty sa znova znížili

Tretí týždeň po sebe oslabili ceny 98-oktánového benzínu.

BRATISLAVA. Slovenské čerpacie stanice naďalej ponúkali motoristom lacnejší benzín aj motorovú naftu. Najpredávanejší benzín a nafta tak na našich čerpačkách zlacneli už siedmy týždeň po sebe. Ako informoval Štatistický úrad SR, ceny 95-oktánového benzínu klesli minulý týždeň oproti predchádzajúcemu týždňu o 1,18 % a motorovej nafty o 1,63 %. Tretí týždeň po sebe oslabili aj ceny 98-oktánového benzínu, a to 0,95 %. Ceny LPG a CNG sa nezmenili.Najpredávanejší 95-oktánový benzín čerpacie stanice v 23. týždni tohto roka ponúkali v priemere za 1,252 eura za liter. Cena 98-oktánového benzínu dosiahla priemerne 1,458 eura za liter. Naftu si mohli kúpiť motoristi za priemernú cenu 1,085 eura za liter. Cena LPG dosiahla minulý týždeň 0,578 eura za liter. Stlačený zemný plyn, čiže CNG, stál 1,080 eura za kilogram.Na konci minulého roka stál 95-oktánový benzín v priemere 1,300 eura za liter. Cena 98-oktánového benzínu bola v priemere 1,509 eura za liter. Liter LPG ponúkali čerpacie stanice za priemernú cenu 0,562 eura. Cena motorovej nafty na konci roka 2016 bola na úrovni 1,165 eura za liter. CNG si mohli motoristi zaobstarať za zhruba 1,040 eura za kilogram. Zdroj: ŠÚ SR*cena v eurách za liter**cena v eurách za kilogram


Polícia vyšetruje úmrtie kanadského miliardára a jeho manželky

Okolnosti úmrtia páru policajti označili za podozrivé.

TORONTO. Kanadského miliardára a jeho manželku našli mŕtvych v ich dome v Toronte. Okolnosti ich úmrtia polícia označila za "podozrivé". Informovala o tom v sobotu spravodajská stanica BBC. Podľa policajnej správy telá Barryho Shermana a jeho manželky Honey našli v suteréne ich domu. Vzhľadom na prebiehajúce vyšetrovanie polícia poskytla len niekoľko informácií, ale totožnosť zosnulých nepotvrdila. Mŕtvych identifikovali priatelia zosnulých a tamojšie úrady, ktorých smrť manželského páru šokovala. Hovorca polície David Hopkinson uviedol, že záchranné zložky boli privolané do domu v piatok dopoludnia s tým, že okolnosti ich smrti označil za podozrivé. Kanadský premiér Justin Trudeau vyjadril sústrasť rodine a priateľom páru na Twitteri. Sherman bol zakladateľ a šéf farmaceutického gigantu Apotex, ktorý predáva generické lieky po celom svete. Bol jedným z najbohatších mužov v Kanade a prominentným filantropom. Pár mal spolu štyri deti.


Ak žiadajú môj odchod ľudia zo Smeru, je to zbabelé, hovorí Matovič

Veronika Remišová je budúca Iveta Radičová a má na to, aby mala aj vyššie ambície, povedal v TA3 Igor Matovič.

BRATISLAVA. Líder opozičného hnutia OĽaNO-NOVA Igor Matovič sa nevzdá poslaneckého mandátu za to, že dvakrát porušil ústavný zákon, keďže nemal z dôvodu zábudlivosti pozastavenú živnosť. Vyhlásil to dnes v diskusnej relácii TA3 V politike s tým, že vyzývať ho na vzdanie sa mandátu predstaviteľmi Smeru je zbabelé. To, že by mal dobrovoľne odísť, spomenul v rovnakej relácii vicepremiér a podpredseda Smeru Peter Pellegrini (Smer). "Ministra vnútra Roberta Kaliňáka (Smer) Pellegrini na odstúpenie nevyzve, ale vyzve mňa za čisto formálnu ľudskú chybu," zdôraznil Matovič s tým, že sa obráti na Ústavný súd SR a verí, že mu dá za pravdu. Šéf OĽaNO-NOVA je zároveň presvedčený, že koalícia je už tajne dohodnutá s ĽSNS, aby získali 90 hlasov potrebných na zbavenie poslanca mandátu. Matovič zopakoval, že podľa zákona verejný činiteľ nesmie podnikať. "Podnikanie je však konanie za účelom zisku. Ja som za osem rokov nemal žiaden zisk, nepodnikal som. Tá živnosť je osem rokov mŕtva," povedal. Líder Obyčajných tvrdí, že porušení ako urobil on, sú desiatky. Spomenul napr. štátnu tajomníčku rezortu spravodlivosti Máriu Kolíkovú (nominantka Mosta-Híd), ktorá tiež dva krát porušila ústavný zákon, ale nikto voči nej nevyvodil dôsledky v podobe straty funkcie. "Ak mi mandát zoberú a je to v súlade s ich svedomím, nech sa páči. Ak budem musieť odísť, našich voličov len utvrdia, aby za nami stáli. Bude tu potom priestor na prezentovanie nových ľudí, ktorí sú teraz v tieni mňa či Daniela Lipšica," povedal Matovič. Na otázku, či si vie predstaviť ako líderku OĽaNO-NOVA v parlamente poslankyňu Veroniku Remišovú, odvetil, že Remišová je budúca Iveta Radičová a má na to, aby mala aj vyššie ambície, ako byť líderkou nejakého hnutia. "Je to čistá duša, fundovaná, má dve vysoké školy, perfektná žena po každej stránke," povedal. Matovič sa v diskusii nevyhol ani téme nedávneho odvolávania ministra Kaliňáka. Napriek tomu, že počas rozpravy líder OĽaNO-NOVA aktívne vystupoval, na samotnom hlasovaní o vyslovení nedôvery sa však nezúčastnil. "Ľudsky si nepamätám, kvôli čomu som tam nebol, ale nemrzí ma to. Bolo vopred jasné, ako to dopadne. Schôdza ale mala zmysel. Som presvedčený, že moji voliči si uvedomujú, že podstatný bol ten boj a bolo dopredu jasné, ako bude koalícia hlasovať. Moji voliči nebazírujú na maličkostiach," uzavrel.


Pri prestrelke s indickými vládnymi silami zahynuli traja militanti

ŠRÍNAGAR. Traja militanti zahynuli pri ozbrojenej potýčke s indickými vládnymi silami, ku ktorej došlo  v Indiou ovládanej časti rozdeleného himalájskeho regiónu Kašmír. Informovala o tom agentúra AP. Podľa generálneho inšpektora polície Muníra Ahmeda Chána prestrelka medzi príslušníkmi vládnych síl a vzbúrencami vypukla po tom, čo vojaci začali prehľadávať domy v oblasti vzdialenej približne 35 kilometrov severozápadne od Šrínagaru, letného hlavného mesta indického štátu Džammú a Kašmír. Pri incidente utrpel zranenia aj jeden policajt. Kašmír je rozdelený medzi Indiu a Pakistan, obe krajiny si však robia nárok na celý región. V indickej časti - nazývanej Džammú a Kašmír a takisto prevažne moslimskej, ako je aj časť pakistanská - pôsobí viacero militantných skupín. Tie bojujú buď za nezávislosť, alebo za pripojenie k Pakistanu. Jadrové mocnosti India a Pakistan viedli o Kašmír už dve vojny, odkedy v roku 1947 získali nezávislosť od Británie. V konflikte v indickej časti Kašmíru, kde povstalci začali bojovať proti indickým silám v roku 1989, zahynulo už takmer 70.000 ľudí, prevažne civilistov.


Do Pacifiku opäť vyplávala hrádza na zachytávanie odpadu

Zariadenie má prispieť k vyčisteniu takzvanej veľkej pacifickej skládky.

WASHINGTON. V Tichom oceáne bola znovu nainštalovaná plávajúca bariéra na zachytávanie plastového odpadu. Systém, ktorého autorom je 24 ročný Holanďan Boyan Slat, má prispieť k vyčisteniu mora v oblasti takzvanej veľkej pacifickej skládky medzi Kaliforniou a Havajskými ostrovmi, kde podľa odhadov vedcov pláva 1,8 bilióna kusov plastu. Informoval o tom denník The Guardian. Prvýkrát bolo zariadenie umiestnené do oceánu vlani v septembri, ale vzápätí sa rozpadlo. Zariadenie organizácia The Ocean Cleanup ( "upratovanie oceánu") má podobu 600 metrov dlhej plávajúcej hrádze, na ktorej je zospodu upevnená prepážka siahajúcu až do trojmetrovej hĺbky. Systém sa má pôsobením vetra, morských prúdov a vĺn automaticky sformovať do tvaru písmena U. Bariéra je navrhnutá tak, aby nebránila v pohybe morským živočíchom. Tí ju môžu bezpečne podplávat. Oceánsky zberač odpadu bude poháňaný prírodnými silami vždy nejakú dobu brázdiť vody Tichého oceánu, kým senzory nevyšlú správu o tom, že sa ohyb naplnil odpadom. Privolaná loď potom nazhromaždené plasty odvezie na pevninu, kde budú zrecyklované. Koncom minulého roka sa hrádza, bičovaná neustálymi nárazmi morských vĺn a vetrom, rozbila a štyri mesiace bola v oprave. Tento týždeň ťažná loď znovu zariadenie dopravila zo San Franciska do Pacifiku.


AKTUALIZOVANÉNemeckou chemičkou otriasol výbuch, neprežili dvaja ľudia

Polícia vyzvala miestnych obyvateľov, aby nevychádzali zo svojich domovov.

LUDWIGSAFEN. Najmenej dve osoby prišli o život a najmenej šesť utrpelo zranenia pri silnom výbuchu, ku ktorému došlo v komplexe chemického závodu spoločnosti BASF v priemyselnom meste Ludwigshafen v nemeckej spolkovej krajine Porýnie-Falcko. Ďalše dve osoby zostávajú po explózii a viacerých požiaroch na zozname nezvestných. Na popoludňajšej tlačovej konferencii o tom informovali hovorca mesta, ako aj Uwe Liebelt, jeden z vedúcich predstaviteľov koncernu, a Stefan Lang, ktorý je v koncerne zodpovedný za lekársku starostlivosť. Presnú príčinu dnešných udalostí objasní až vyšetrovanie, polícia v prvých informáciách nepredpokladala, že by za výbuchom bol teroristický čin. "Urobíme, prirodzene, maximum pre to, aby sme sa príčinu dozvedeli čo najskôr," citovala tlačová agentúra DPA Liebeltove slová. Zatiaľ nie je jasné, aké látky unikli do ovzdušia, merania však predbežne nenasvedčujú tomu, že došlo k ohrozeniu obyvateľstva, odznelo na tlačovej konferencii. Podľa dostupných informácií nepreukázali ani merania v meste Ludgwishafen, ani v rieke Rýn prítomnosť toxických látok. Z prístavu, v ktorom došlo k výbuchu na potrubí, sa práve ním prepravujú z cisternových lodí tekuté plyny, ale aj tekuté horľaviny do produkčných miest koncernu. Občanov vyzvali, aby zostali v príbytkoch, nechali dvere i okná uzavreté a vypli vetracie i klimatizačné zariadenia, a to nielen v Ludwigshafene, ale aj neďalekom Mannheime, kde sa výzva týkala občanov niekoľkých štvrtí ležiacich oproti koncernu na druhom brehu rieky Rýn - Sandhofenu, Scharhofu a Kirschgartshausenu. Hasiči ústami šéfa miestneho profesionálneho protipožiarneho zboru Petera Friedricha informovali, že požiar v areáli koncernu BASF medzičasom dostali pod kontrolu, avšak ešte ho úplne nezlikvidovali. Potlačiť by sa plamene mohlo podariť do večerných hodín. Na mieste zasahuje vyše 160 profesionálnych i dobrovoľných hasičov. Zasahujú aj posádky hasiacich plavidiel z Ludwigshafenu a Mannheimu. Prítomní sú aj príslušníci iných zložiek záchranného systému vrátane krízového štábu a záchranárov. Udalosť, po ktorej sa nad mestom do výšky rádovo stoviek metrov vytvoril dymový mrak, pohybujúci sa smerom na Mannheim, otriasla celým regiónom a výrazne narušila aj plynulosť dopravy v oblasti. Polícia motoristom odporúča vyhnúť sa regiónu. Explózia v Ludwigshafene nie je prvým dnešným problémom spoločnosti. Už ráno okolo 8:30 sa pri ťažkostiach s filtrom v továrni v Lampertheime, ktorý leží severne od Ludwigshafenu, zranili štyria zamestnanci. K znečisteniu ovzdušia tam ale podľa úradov nedošlo. Závod v Ludwigshafene bol predtým dejiskom tragických nehôd. Pri explózii v roku 1948 zomrelo v chemičke 207 ľudí a 3 800 osôb utrpelo zranenia.


Požiar londýnskeho vežiaku si vyžiadal už najmenej tridsať obetí

Používanie zatepľovacích panelov, aké boli na tomto dome, je v USA zakázané od roku 2012.

LONDÝN. Pri požiari výškového bytového domu v Londýne, ktorý vypukol v noci z utorka na stredu, zahynulo najmenej tridsať ľudí. Oznámil to v piatok šéf londýnskej polície Stuart Cundy. Počet potvrdených obetí tak stúpol o 13. Desiatky ľudí sú na zozname nezvestných.Policajné vyšetrovanie sa podľa Cundyho zameria aj na otázku, či niekto pri požiari spáchal trestné činy. Stuart Cundy na otázku, či je podľa neho možné, aby si požiar vyžiadal viac ako sto obetí, vo štvrtok odpovedal: "Dúfam, že sa počet obetí nevyšplhá k trojciferným číslam." Policajti varujú, že niektoré z obetí možno nikdy nedokážu identifikovať. Príčiny požiaru vyšetruje Metropolitná polícia. Vyšlo totiž najavo, že používanie podobných zatepľovacích panelov, aké boli na tomto vežiaku, je napríklad v USA zakázané od roku 2012. Informoval o tom v piatok denník Guardian. Väčšina ľudí v najvyšších poschodiach domu podľa The Sun požiar pravdepodobne neprežila. Teplota tam prekročila 1000 stupňov Celzia. Hasiči a polícia pokračujú v práci na likvidácii následkov nešťastia. Britská premiérka Theresa Mayová nariadila, aby bol požiar dôkladne vyšetrený. Rozsiahly požiar 24-poschodovej Grenfell Tower vypukol v stredu približne o 01.00 h miestneho času pravdepodobne na štvrtom poschodí a veľmi rýchlo sa rozšíril na celú budovu, ktorú úplne zničil.


Čistý zisk Pumy vzrástol o 92 percent

Tretí najväčší výrobca športovej obuvi zaznamenal strmý rast zisku.

FRANKFURT NAD MOHANOM. Nemecká spoločnosť Puma, ktorá je tretím najväčším svetovým výrobcom športovej obuvi a odevov, zaznamenala v 1. štvrťroku 2017 strmý nárast zisku, medziročne až o 92 %. Puma už pred zhruba dvoma týždňami uviedla, že v prvých troch mesiacoch roka dosiahla solídne výsledky a jej príjmy vzrástli o dvojciferné číslo. Konkrétne čistý zisk Pumy sa za tri mesiace do konca marca 2017 vyšplhal na 25,8 milióna eur. Po prepočítaní na akciu stúpol zisk Pumy v 1. kvartáli tohto roka na 3,32 eura z 1,73 eura/akcia v rovnakom období vlani. Zisk Pumy pred úrokmi a zdanením (EBIT) vzrástol o 70,1 % na 70,2 milióna zo 41,3 milióna eur v prvých troch mesiacoch minulého roka. Tržby spoločnosti, ktorej väčšinový podiel vlastní francúzska skupina PPR, v sledovanom období stúpli o 18 % na 1,01 miliardy eur z 851,9 milióna eur pred rokom. Po očistení od kurzových vplyvov sa tržby Pumy zvýšili v 1. kvartáli o 15,4 %. Puma zvýšila svoj odhad zisku EBIT v tomto roku na 185 - 200 miliónov eur zo 170 - 190 miliónov eur. A očakáva tiež výrazný nárast čistého zisku.


Pracovníčku britského veľvyslanectva našli zavraždenú pri Bejrúte

Libanonská polícia už zatkla muža, ktorý je podozrivý, že ženu uškrtil.

BEJRÚT. Mladú Britku, ktorá pracovala na veľvyslanectve Spojeného kráľovstva v Bejrúte, našli zaškrtenú pri ceste východne od libanonskej metropoly. Priatelia uviedli, že v sobotu mala letieť domov na Vianoce. Úrady vyšetrujú, či nebola aj sexuálne zneužitá, informovali v nedeľu predstavitelia oboch krajín. Britské ministerstvo zahraničných vecí v Londýne potvrdilo smrť zamestnankyne veľvyslanectva. Tamojšie úrady však odmietli k prípadu poskytnúť bližšie podrobnosti. Médiá a jej priatelia obeť identifikovali ako Rebeccu Dykesovú. "Celé veľvyslanectvo je hlboko šokované a zarmútené touto správou," uviedol britský veľvyslanec v Libanone Hugo Shorter. "Myslíme na rodinu Becky, jej priateľov a kolegov pri ich tragickej strate," citovala ho agentúra AP. Libanonské úrady medzitým už zatkli muža podozrivého z jej vraždy, údajne ide o taxikára. Muž sa podľa policajného zdroja, ktorý cituje agentúra AP, priznal, že zabil ženu, ktorej telo sa našlo v sobotu ráno. Policajný predstaviteľ uviedol, že vražda bola "kriminálnym činom" a nebola politicky motivovaná. Forenzný zdroj pre AP uviedol, že vyšetrujú presnú príčinu smrti ženy, ako aj to, či nebola obeťou sexuálneho zneužitia. Podľa zdroja bola žena s predpokladaným vekom okolo 30 rokov uškrtená povrazom.


Nezamestnanosť v Turecku vzrástla

ANKARA. Nezamestnanosť v Turecku pokračovala v raste aj v marci. Miera nezamestnanosti na sezónne upravenej báze v marci stúpla na 13,8 percenta z 13,6 percenta v predchádzajúcom mesiaci, uviedol turecký štatistický úrad. V rovnakom mesiaci vlani sa miera nezamestnanosti ešte nachádzala na úrovni 9,9 percenta. Na neupravenej báze sa miera nezamestnanosti v marci zvýšila na 14,1 percenta z 10,1 percenta v rovnakom mesiaci pred rokom. Miera nezamestnanosti medzi mladými ľuďmi vo veku 15 až 24 rokov v marci medziročne vzrástla na 25,2 percenta zo 17,7 percenta. Na sezónne upravenej báze sa dostala na 25,7 percenta.


Kubánsky prezident sa v Pchjongjangu stretol s Kim Čong-unom

Muži sa dohodli na rozšírení a poslinení strategických vzťahov.

PCHJONGJANG. Severokórejský vodca Kim Čong-un a kubánsky prezident Miguel Díaz-Canel sa dohodli na rozšírení a poslinení strategických vzťahov svojich krajín. Informovala o tom v pondelok agentúra AP. Díaz-Canel pricestoval so svojou manželkou do Pchjongjangu v nedeľu a na letisku ich privítal Kim Čong-un, s ktorým sa spoločne odviezli do centra mesta popri davoch ľudí, vyplýva zo správ severokórejských štátnych médií. Obaja lídri podľa nich následne viedli rozhovory, počas ktorých zdôraznili spoločnú socialistickú históriu a prisľúbili, že ich solidárnosť pretrvá. Severokórejské médiá tiež informovali, že rozhovory prebiehali v "súdružskej a priateľskej atmosfére". Díaz-Canel, ktorý je v súčasnosti na svojej prvej zahraničnej ceste od nástupu do úradu v apríli tohto roka, dorazil do KĽDR z Ruska, kde sa stretol s prezidentom Vladimirom Putinom. Podľa kubánskych médií by mal z Pchjongjangu odcestovať v utorok. Na jeho ďalšom programe sú ešte návštevy Číny, Vietnamu a Laosu.


Čínsky obchod s KĽDR v októbri klesol

Hodnota čínskeho obchodu so Severnou Kóreou je najnižšia od februára tohto roka.

PEKING. Hodnota čínskeho obchodu so Severnou Kóreou v októbri klesla na 334,9 milióna USD (285,04 milióna eur) a je najnižšia od februára tohto roka. A v prípade importu sa dokonca prepadla na niekoľkoročné minimum. To je ďalší dôkaz, že sankcie proti Pchjongjangu za jeho jadrový program zasiahli obchod izolovanej komunistickej krajiny s jej susedmi. V medzimesačnom porovnaní sa októbrová obchodná výmena medzi oboma štátmi znížila o takmer 20 percent. A medziročne klesla ešte viac, keďže vlani v októbri dosiahol vzájomný obchod Pekingu a Pchjongjangu 525,2 milióna USD. Čína, druhá najväčšia ekonomika na svete, v októbri kúpila od Severnej Kórey tovar v hodnote 90,75 milióna USD. To je prudká zmena oproti septembru, keď odtiaľ doviezla tovar za 145,8 milióna USD a najnižšia hodnota dovozu od januára 2014, uvádza sa v oficiálnych čínskych údajoch. Aj export z Číny do Severnej Kórey sa v októbri znížil, a to na 244,2 milióna USD z 266,4 milióna USD v septembri a 286,9 milióna USD v októbri minulého roka. Tieto údaje prichádzajú po tom, ako americký prezident Donald Trump zvýšil tlak na čínskeho prezidenta Si Ťin-pchinga, aby "pritvrdil" voči Pchjongjangu a zaviedol opatrenia, ako sú obmedzenie vývozu ropy a finančných transakcií, a prinútil ho tak zabrzdiť jadrový a raketový program. Obchod medzi oboma ázijskými štátmi sa v uplynulých mesiacoch spomalil ešte pred zavedením nových opatrení. Najnovšie údaje sú však prvé za celý mesiac od nových sankcií Organizácie Spojených národov, ktoré nadobudli platnosť 5. septembra. Sankcie zakazujú Pchjongjangu predaj uhlia, železnej rudy, olova, olovenej rudy a morských plodov. (1 EUR = 1,1749 USD)


Maďarské investície v druhom štvrťroku rástli

Medziročne investície v ekonomike krajiny počas apríla až júna vzrástli o 27 percent

BUDAPEŠŤ. Objem investícií v maďarskej ekonomike v druhom kvartáli tohto roka v porovnaní s rovnakým obdobím vlaňajška posilnil o 27 percent. Dôvodom výrazného rastu bola nízka porovnávacia základňa v minulom roku. K rastu investícií rovnako prispeli projekty financované z rozpočtu Európskej únie aj investície do rozvoja firiem. Informoval o tom vo štvrtok na svojej internetovej stránke maďarský štatistický úrad KSH.Investície do strojov a zariadení sa počas apríla až júna v Maďarsku medziročne zväčšili o 21 percent a objem investícií do stavieb vzrástol o 33 percent. Investície firiem, ktoré zamestnávajú 50 a viac zamestnancov, v druhom štvrťroku oproti rovnakému obdobiu vlaňajška posilnili o 29 percent.Medzikvartálne sa investície v maďarskej ekonomike podľa sezónne upravených údajov v druhom štvrťroku zvýšili o 6,3 percenta.


Britská banka mení kvôli vegánom bankovku, zvažuje palmový olej

Stopy živočíšneho tuku plánuje Bank of England nahradiť palmovým olejom.

LONDÝN, BRATISLAVA. Centrálna banka Spojeného kráľovstva Bank of England mení zloženie peňazí. Po tom, čo vegetariáni, vegáni a rôzne náboženské skupiny kritizovali zloženie novej päťlibrovej bankovky, sa banka rozhodla zbaviť stopového množstva živočíšneho tuku v nových plastových bankovkách. Namiesto toho plánuje do výroby zaradiť palmový olej. Spravodajský web CNN však tvrdí, že voľba palmového oleja môže byť rovnako kontroverzná. Určitá skupina enviromentalistov je presvedčená, že výroba palmového oleja má za následok až osem percent odlesňovania v rokoch 1990 až 2008. Problém je v tom, že indonézsky a malajzijský tropický prales bol odlesnený preto, aby vznikli palmové plantáže. Najviac pritom utrpeli orangutany, píše CNN. Podľa britskej banky je ale palmový olej jedinou praktickou alternatívou. Množstvo potrebného palmového oleja by podľa banky nemalo výrazne ovplyvniť životné prostredie. Britská banka predstavila novú odolnú päťlibrovku vlani v októbri. Keď vegáni a vegetariáni zistili, že obsahuje stopy zvieracieho tuku – loj – začali podpisovať petíciu. Banka v reakcii na to uviedla, že „pracuje na potenciálnom riešení problému“. Palmový olej by mohla banka využiť najskôr pri výrobe novej 20-librovej bankovky, ktorú plánuje uviesť do obehu po roku 2020.


Turecké lietadlá opäť začali s náletmi na kurdský Afrín

ANKARA. Turecké lietadlá opäť začali s náletmi na kurdskú enklávu Afrín na severe Sýrie. Informovala o tom turecká štátna agentúra Anadolu, podľa ktorej letecké bombardovanie odštartovalo vo štvrtok večer. Vojenské lietadlá podľa agentúry útočili na vrch Bafilun, dediny Šejk Huruz a Kefer Dženne či regióny Šeran, Džinderes a Radžu. Armáda v piatok v krátkom stanovisku oznámila, že bombardovala dovedna 19 cieľov vrátane úkrytov či skladísk zbraní. Všetky lietadlá sa po akcii vrátili na základňu v poriadku, dodala. Podľa nepotvrdených správ tureckých médií Ankara prerušila nálety po tom, ako Rusko, ktorého letectvo kontroluje región, uzavrelo vzdušný priestor po sobotňajšom zostrelení jeho lietadla v provincii Idlib. Turecko spustilo vojenskú ofenzívu na severe Sýrie 20. januára. Cieľom je vyhnať z Afrínu sýrske kurdské milície, ktoré vláda v Ankare obviňuje z napojenia na kurdských separatistov vo vlastnej krajine.


Plastové tašky už nebudú zadarmo, ich spotreba sa má znížiť

BRATISLAVA. Spotreba plastových tašiek sa má znížiť. Počíta s tým novela zákona o odpadoch, ktorá prináša ich spoplatnenie. Právna norma v pondelok nadobúda účinnosť. Obchodníci tak od roku 2018 nebudú môcť dávať tašky k nákupom zadarmo a zároveň budú musieť viesť aj evidenciu. Novela zákona tiež zavádza nové definície ako plast, plastové tašky, ľahké plastové tašky, veľmi ľahké plastové tašky a oxo-degradovateľné plastové tašky. Obchodníci tiež budú musieť pri predaji výrobkov spotrebiteľovi ponúkať aj iné druhy tašiek alebo tašky na opakované použitie. Povinnosť znížiť spotrebu igelitových tašiek vyplýva Slovensku z európskej smernice. Tá ukladá členským štátom povinnosť vybrať si medzi dvoma opatreniami. Buď prijať také, aby ročná miera spotreby neprekročila v priemere 90 ľahkých plastových tašiek na osobu do konca roku 2019, a nie viac ako 40 do roku 2025, alebo do konca roka 2018 zabezpečiť, že sa nebudú poskytovať k nákupom zadarmo. Ľahké plastové tašky, ktoré predstavujú väčšinu celkového množstva plastových tašiek spotrebúvaných v EÚ, sa opätovne nepoužívajú. Rýchlejšie sa tak stávajú odpadom.


Deutsche Bank stále nevie, akú pokutu zaplatí. Jej akcie rýchlo padajú

Ak by banka musela zaplatiť 14-miliardovú sumu, dostala by sa do veľkých ťažkostí a musela by požiadať investorov o značnú kapitálovú injekciu.

FRANKFURT NAD MOHANOM. Akcie najväčšej nemeckej banky Deutsche Bank dnes znovu oslabujú a ich kurz strácal po začatí obchodovania cez tri percentá. Trh je sklamaný, pretože šéf banky John Cryan sa nedohodol so Spojenými štátmi o konečnej sume za urovnanie sporu. Banka od polovice septembra bojuje s krízou dôvery kvôli správam, že ministerstvo spravodlivosti USA od nej požaduje pokutu vo výške 14 miliárd dolárov. Cryan sa nedávno zúčastnil jesenného zasadnutia Medzinárodného menového fondu a Svetovej banky vo Washingtone. Pri tej príležitosti sa zišiel v piatok (7. októbra) s americkými vládnymi činiteľmi, podľa zdrojov sa však obe strany stále nedohodli. "Dúfalo sa, že možno bude rýchla dohoda," povedal agentúre Reuters jeden z nemeckých obchodníkov. Kurz Deutsche Bank v pondelok dopoludnia zmiernil pokles a strácal takmer tri percentá. Akcie banky zrazili dole index frankfurtskej burzy DAX. Akcie Deutsche Bank prudko klesali aj v minulých týždňoch. Ak by banka musela zaplatiť mnohomiliardovú sumu, dostala by sa do veľkých ťažkostí a musela by požiadať investorov o značnú kapitálovú injekciu.


Balaton: Obľúbená maďarská destinácia láka aj Slovákov

Rozlohou najväčšie jazero v strednej Európe je turistickým rajom nielen v lete. Znovu ho objavujú aj Slováci.

Balaton poskytuje možnosti na aktívny oddych aj na spoznávanie kultúrno-historických pamiatok, či povestnej gastronómie. V poslednom období sa opäť stal obľúbeným miestom oddychu aj pre turistov zo Slovenska. Mestečko na brehu Balatonu má len niečo viac ako 13-tisíc obyvateľov, napriek tomu je kolískou kúpeľnej kultúry regiónu. Pri tamojšom liečivom prameni stáli  plážové kúpele už v roku 1700 a v 19. storočí tu bol postavili aj prvý kúpeľný dom na Balatone. Začiatkom 19 storočia sa stalo miestom stretnutí známych politikov a umelcov tej doby. Uvidíte tu preto mnoho slávnych víl a mestských palácov, ktorých majitelia priniesli mestu medzinárodnú  slávu a prispel veľkou mierou k atraktívnemu obrazu Balatonfüredu. V strede mesta stoji Okrúhly kostolík, s iónskym stĺporadím  podľa vzoru rímskeho Pantheonu v roku 1846. Najmenších určíte zaujme na promenáde ležiace návštevnícke centrum Balatonský vodný svet Bodorka, kde v 17-ich veľkých akváriách môžu uvidieť viac ako 36 druhov rýb žijúcich v balatonskom jazere. Mestská promenáda na brehu jazera dýcha prímorskou atmosférou a obdivovať tu môžete tyrkysovú vodu a plaviace sa plachetnice. Uprostred starostlivo upraveného  zámockého parku v centre mestečka Keszthely stojí tretia najväčšia aristokratická budova Maďarska, zámok rodiny Festetics. Barokový zámok začali stavať v roku 1745, má tvar písmena U,  101 miestností a je prirovnávaný  k francúzskemu Versailles. Okrem expozície poľovníctva je najcennejšou časťou zámku jediná neporušená aristokratická súkromná knižnica v Maďarsku. Má vyše 80 000 kníh. Pôvodné zámocké krídlo pre hostí, jeho tanečné sály, jedáleň i zrkadlová sála slúžia dnes opäť návštevníkom a sú zároveň aj konferenčným strediskom. V zámockom parku môžete obdivovať palmový skleník s rastlinami od Tahiti až po Floridu. Na najnavštevovanejší zámok Maďarska si vyčleňte aspoň pol dna, ideálne mimo letnej sezóny, keď sem prúdi najviac návštevníkov. Je otvorený celoročne. Západná časť Balatonu sa môže pochváliť najväčším prírodným termálnym jazerom na svete, s rozlohou vyše 44 tisíc štvorcových metrov. Nájdete ho v kúpeľnom mestečku Hévíz, asi šesť kilometrov od Balatonu. Tunajšie kúpele patria medzi najnavštevovanejšie v Maďarsku. Voda v jazere má v lete až 38 stupňov Celzia, v zime neklesne pod 24 stupňov Celzia, preto sa v ňom dá kúpať celoročne. V  jazere sa miešajú teplé a studené pramene prúdiace z hlbín zeme s výdatnosťou 400 litrov za sekundu. Vďaka tomu sa voda komplet vymení za 3 dni a preto je stále čistá. Liečivé účinky má voda v jazere okrem teploty a zloženiu vody aj vďaka rašelinovému podkladu na dne. Priaznivo pôsobí na reumatické ochorenia a nervový systém, regeneráciu buniek a metabolizmus. Mestečko Zalakaros  obklopene vinicami, sadmi, lúkami a lesmi je asi 30 km západne od Balatonu, v župe Zala. Patri medzi najnovšie kúpeľné strediská v Maďarsku. Mierne rádioaktívna liečivá termálna voda pomáha proti ochoreniam pohybového ústrojenstva, kĺbov, nervovej sústavy, srdca, či gynekologické ťažkosti. Na svoje si prídu všetky vekove kategórie, keďže okrem liečby, kúpele ponúkajú odpočinok, wellnes a zábavu po cely rok. Deti určíte poteší kryty bazén so šmýkačkami, mini vodopádom a hračkami. V lete tu sprevádzkovali prírodné termálne ekojazero, kde sa recykluje použitá voda z kúpeľov. Milovníci vinnej a gastroturistiky v meste a okolí nájdu množstvo vínnych pivničiek s vynikajúcim vínom aj gastronómiou. Jazerná jaskyňa je najväčšia atrakcia kúpeľného mestečka Tapolca. Pre návštevníkov funguje od začiatku roka nové návštevnícke centrum zamerané najmä na deti a ich zážitky z objavovania. Vďaka modernej technike sa ocitnú priamo v zázračnom svete pomocou 3D kina. V jaskyni je konštantná teplota 20°C a vysoká vlhkosť vzduchu, čo prospieva ľuďom s dýchacími ťažkosťami. Termálna voda sa tu postarala o bohatú kvapľovú výzdobu i o podzemné nasvietené jazero. Na úseku asi 300 metrov sa môžete previesť na loďke na hladine krištáľovo čistej vodu. Dedina je preslávená levanduľou. Najväčšou pamiatkou je však tamojšie benediktínske opátstvo, ktorého zakladacia listina je najstaršia v Maďarsku. Barokový kostol ponúka nádherný výhľad na Balaton. Príjemným zážitkom je tiež prechádzka dedinou, ktorej domy s typickou ľudovou architektúrou, sú ovešané sušiacou sa paprikou. V Tihany je pristav, z ktorého môžete plaviť do Siófoku alebo Balatonfüredu. Novootvorené múzeum lodnej plavby s vyhliadkovou vežou dominuje brehu jazera v meste Balatonföldvár. Má tvar lode a z výšky zhruba 70 metrom ponúka doďaleka panoramaticky výhľad. Interaktívna expozícia predstaví Balaton a jeho lodnú a plachetnicovú dopravu od jej začiatku až po súčasnosť. V múzeu sa nachádza aj kino, kde sa premietajú 3D filmy o histórii lodnej dopravy, detský kútik, kaviareň a konferenčné priestory.  Spravte si výlet a využite niektorý z akciových pobytov na Balatone.


Predaj nových áut v EÚ v prvom polroku klesol

Pokles možno vo veľkej miere pripísať negatívnemu kalendárnemu efektu.

BRUSEL. Predaj nových osobných áut v Európskej únii (EÚ) v júni klesol a znížil sa aj za celý 1. polrok 2019. Informovalo o tom v stredu Európske združenie výrobcov automobilov (ACEA). Konkrétne, v júni 2019 klesol počet registrácií nových vozidiel v EÚ o 7,8 percenta na 1.446.183 kusov. Tento pokles možno vo veľkej miere pripísať negatívnemu kalendárnemu efektu. Tohtoročný jún mal totiž iba 19 pracovných dní, zatiaľ čo vlaňajší 21 dní. Všetkých päť hlavných trhov EÚ v dôsledku toho zaznamenalo pokles registrácií. A najstrmší Francúzsko (-8,4 percenta) a Španielsko (-8,3 percenta). Za celý 1. polrok 2019 klesol dopyt po nových osobných automobiloch v celej EÚ o 3,1 percenta na 8,2 milióna nových zaregistrovaných áut. S výnimkou Nemecka, kde sa dopyt po autách za šesť mesiacov do konca júna zvýšil o 0,5 percenta, ostatné veľké trhy v EÚ evidovali v sledovanom období mierny pokles predaja. Lídrom na trhu v EÚ bol v období január-jún 2019 nemecký koncern Volkswagen s podielom na predaji na úrovni 24,2 percenta, čo sa veľmi nezmenilo oproti 24,5 percenta v rovnakom období roku 2018. Francúzska skupina PSA sa umiestnila na druhom mieste v rebríčku predaja s podielom 16,7 percenta a tretí bol Renault s 11 percent. Nasledovali Hyundai (6,6 percenta) a Fiat Chrysler Automobiles (6,5 percenta).


Jaguar ukázal prvý detail nového SUV E-Pace

Briti pokračujú v útoku na segment SUV, čoskoro predstavia ďalší model.

LONDÝN, BRATISLAVA. Britský prémiový výrobca automobilov po úspešnom prvom pokuse ďalej rozširuje svoju ponuku vozidiel SUV. Po športovom F-Pace a elektrickom I-Pace sa chystá kompaktnejší model. Jaguar svoju veľkú ofenzívu začal minulý rok modelom F-Pace, ktorý slávi veľký úspech a zozbieral množstvo ocenení. Kombinácia luxusného interiéru, dynamického zovňajšku, a mohutnosti SUV sa rýchlo stala obľúbenou a aj vďaka tomuto vozidlu v apríli stúpli predaje Jaguaru o neuveriteľných 83%. Briti však nezaspali na vavrínoch a odhalili ešte odvážnejšie plány, konkrétne výrobu elektrického SUV, ktoré má priamo konkurovať Tesle Model X. Volať sa bude I-Pace a vo finálnej podobe by sme ho mali vidieť ešte koncom tohto roka, predaje začnú v druhej polovici roka 2018. Medzitým stihnú predstaviť ešte jeden nový model z mimoriadne rýchlo sa rozrastajúcej rodiny Jaguar SUV, ktorým bude menší E-Pace. Jeho hlavnými konkurentmi budú BMW X1 a Audi Q3. Po dlhších špekuláciach bol oficiálne potvrdený názov E-Pace, ohlásená premiéra na 13. júla 2017, a dokonca sme sa dočkali aj prvých obrázkov. Na jednom z nich sa nachádza detail zadnej časti vozidla, na druhom nájdeme bočné profily všetkých troch spomínaných SUV modelov. Podľa týchto fotografií by mal nový E-Pace veľkosťou pripomínať I-Pace. Bude o niečo väčší ako Range Rover Evoque, s ktorým bude zdieľať platformu. V zadnej časti je zjavná podoba s atletickou siluetou F-Pace, hlavne vďaka strmému sklonu zadného okna, spojleru nad ním, či výrazne horizontálnym zadným svetlám. Na prvý pohľad je zjavný podstatne kratší previs karosérie. Celý dizajn z profilu pôsobí akosi zaguľatenejšie, čo má na svedomí odlišná línia bočných okien, kompaktnejšie rozmery celého automobilu, aj kratšia kapota. V prednej časti nájdeme výraznú zmenu oproti zvyšným dvom modelom, a tou je tvar predných svetlometov, z profilu pripomínajú svetlá športového modelu F-Type. Všetky pohonné jednotky budú pochádzať z rodiny Ingenium, takže pod kapotou môžeme očakávať benzínové aj naftové štvorvalce s objemom dva litre. V súčasnosti v tomto rade nájdeme naftové motory s výkonmi 163, 180, alebo 240 koní, benzínové jednotky majú výkon 200 alebo 250 koní. Do tejto rodiny patrí aj trojlitrový šesťvalec, no pod krátkou kapotou ho neuvidíme. Vylúčená nie je ani hybridná verzia, ktorá by mohla používať podobný systém ako Evoque. V ňom spolupracuje elektrický motor s 1,5-litrovým naftovým trojvalcom Ingenium. Jaguar sľubuje pohon všetkých kolies odvodený zo športových modelov značky, pravdepodobne sa dočkáme aj modelov iba s predným náhonom. Posledným automobilom s predným náhonom a jaguárom na kapote bol X-Type, ktorý zdieľal platformu s Fordom Mondeo a prestal sa vyrábať v roku 2009. Očakáva sa, že cena za nový E-Pace bude začínať okolo hodnoty 35 000 eur a opäť pomôže výrazne zvýšiť predaje značky. Vďaka nižšej cene a kompaktnejším rozmerom by mohol dokonca byť ešte úspešnejší ako väčší F-Pace.


Greta Thunberg navštívila Hambachský prales, bola zdesená

Les, ktorý dnes ekológovia bránia, sa rozkladá len na jednej dvadsatine pôvodnej rozlohy pralesa.

BERLÍN. Švédska ekologická aktivistka Greta Thunberg, ktorá naštartovala celosvetové protesty študentov za zmenu politiky vlád v boji proti klimatickým zmenám, navštívila v sobotu nemecký Hambachský prales. Ten sa stal bojiskom medzi ekológmi a záujmami bossov nemeckého hnedouhoľného priemyslu a obrázky z ekologických blokád a policajných zásahov z tohto lesa pravidelne zapĺňajú nemecké médiá. Gretu, ktorú na prehliadku lesa pozvala nemecká ekologická organizácia Koniec príbehu, na mieste vyhlásila, že "naša vojna proti prírode sa musí okamžite skončiť". Dodala, že pohľad na to, ako povrchové hnedouhoľné bane znetvorili kedysi ikonickú a vzácnu krajinu, ju napĺňa zdesením.Hambachský les, ktorý leží medzi Kolínom nad Rýnom a Aachenom neďaleko od hraníc s Belgickom, je starý 12-tisíc rokov a oplýva nesmiernou biodiverzitou. Úrady napriek tomu pred dvoma rokmi povolili pokračovanie v jeho ťažbe za účelom stavby nových uhoľných baní. Ochranári sa snažili zabrániť výrubu okrem iného tak, že si v lese zriadili domčeky v korunách stromov a odmietali ich opustiť. Ekológovia argumentujú okrem iného tým, že plánovaným výrubom polovice súčasnej plochy Hambachského lesa by sa zlikvidovala miestna populácia netopierov, a tiež tým, že rozširovanie uhoľných baní je v protiklade k cieľu obmedziť emisie oxidu uhličitého a spomaliť tým globálne otepľovanie, ktorý deklaruje nemecká spolková vláda.Les, ktorý dnes ekológovia bránia, sa pritom rozkladá len na jednej dvadsatine pôvodnej rozlohy Hambachského pralesa. Veľkú väčšinu jeho plochy už vyklčovali v súvislosti s rozširovaním baní RWE od roku 1978 doteraz.


V kauze vraždy policajta žiada maďarský prokurátor sprísnenie trestu

Muž strieľal ilegálnou zbraňou na policajtov, ktorí prišli na domovú prehliadku.

BUDAPEŠŤ. Prekvalifikovanie skutku a sprísnenie trestu žiada odvolacia prokuratúra v Győri v kauze extrémistu Istvána Gy., ktorého 21. júna v západomaďarskom meste Szombathely odsúdili za vraždu policajta na doživotie s možnosťou podmienečného prepustenia. Informovala o tom v pondelok agentúra MTI. Hlavný prokurátor Tamás Mészáros spresnil, že súd tohto muža uznal za vinného z trestných činov vraždy úradnej osoby a zneužitia zbrane, okrem toho však spáchal aj trestný čin ohrozenia života viacerých ľudí. Prokurátor od súdu žiada, aby odsúdeného bolo možné podmienečne prepustiť na slobodu až neskôr. Podľa rozsudku prvostupňového súdu sa bude môcť 79-ročný István Gy. dostať podmienečne na slobodu najskôr po 25 rokoch. Odsúdený extrémista založil radikálnu pravicovú organizáciu Maďarský národný front. Na dvore svojho rodinného domu v obci Bőny začal 26. októbra 2016 strieľať ilegálnou zbraňou na policajtov, ktorí prišli na domovú prehliadku, pričom smrteľne zranil majora. Bol obžalovaný zo zastrelenia policajta. Pri policajnom zásahu zranil aj ďalšieho policajta. Páchateľ pri následnom zásahu policajného komanda utrpel poranenie brucha.


Hlina sa stretne s Beblavým a Trubanom, hovoriť majú o spolupráci

BRATISLAVA. Predsedovia troch mimoparlamentných politických strán, Miroslav Beblavý zo Spolu, Michal Truban z Progresívneho Slovenska (PS) a Alojz Hlina z KDH sa dohodli na stretnutí, ktoré má byť v pondelok (1. 7.). Rokovať majú o spolupráci pred budúcoročnými parlamentnými voľbami. TASR to potvrdil Beblavý aj Hlina. "Pred voľbami má zmysel sa rozprávať a nájsť postup, ako sa 'nevybíjať'. Strany, ktoré chcú priniesť zmenu, by mali ukázať, že dokážu komunikovať tak, aby neatakovali partnera," uviedol pre TASR Hlina. Zopakoval však, že KDH ide do parlamentných volieb samostatne. PS a Spolu vytvorili pre parlamentné voľby koalíciu. Truban a Beblavý už absolvovali stretnutie s exprezidentom a lídrom novovznikajúcej strany Za ľudí Andrejom Kiskom. Partneri sa zhodli, že na riešenie problémov Slovenska a nových výziev je potrebná spolupráca hodnotovo blízkych politických strán.


Francúzi objavili nahú Monu Lízu, mohol ju namaľovať da Vinci

Po testoch v parížskom Louvri sa kunsthistorici domnievajú, že skica je aspoň sčasti da Vinciho dielom.

RÍM. Uhlíková kresba uchovávaná od roku 1862 vo francúzskom múzeu Condé, súčasti paláca Chantilly, je zrejme skicou svetoznámej maľby Mona Líza od talianskeho renesančného umelca Leonarda da Vinciho. Tvrdia to francúzski experti, ktorých v piatok citovala stanica BBC. Tento uhlíkový portrét nahej ženy, známej ako Monna Vanna, sa dosiaľ pripisoval iba da Vinciho dielni. Kunsthistorici však objavili dostatok indícií, ktoré potvrdzujú, že umelec pracoval na oboch dielach. Po testoch v parížskom múzeu Louvre sa domnievajú, že skica je "najmenej sčasti" da Vinciho dielom. Všeobecne sa predpokladá, že obraz vznikol na zákazku florentského obchodníka s odevom Francesca Giocondu, ktorý si objednal portrét svojej manželky Lisy Gherardiniovej. "Kresba je výnimočná zobrazením tváre a rúk. Pozeráme sa na niečo, čo bolo spracovávané paralelne s Monou Lízou koncom Leonardovho života. S istotou môžeme povedať, že ide o prípravnú prácu pre danú olejomaľbu," uviedol pre francúzske médiá kurátor múzea Condé Mathieu Deldicque. Expert múzea Louvre Bruno Mottin potvrdil, že kresba pochádza z obdobia Leonardovho života - zo začiatku 16. storočia - a vykazuje "veľmi vysokú kvalitu". Mottin však poukázal aj na skutočnosť, že tieňovanie v blízkosti hlavy zobrazenej postavy je vyhotovené pravoručnou osobou, pričom da Vinci bol ľavák.


Lesom ČR vlani výrazne klesol čistý zisk

Príčinou zníženia zisku bol pokles ceny dreva spôsobený kôrovcovou kalamitou.

HRADEC KRÁLOVÉ. Štátnemu podniku Lesy Českej republiky (LČR) sa vlani znížil čistý zisk medziročne z 3,08 miliardy Kč (120,25 milióna eur) na 70 miliónov Kč. Príčinou takého silného zníženia zisku bol pokles ceny dreva spôsobený kôrovcovou kalamitou. Nízke ceny dreva sa prejavili v poklese tržieb, hoci jeho ťažba sa zvýšila. Pre portál spravodajského kanálu ČT24 to uviedla hovorkyňa podniku Eva Jouklová. Podniku patrí 1,198 milióna hektárov lesov, čo je 45 % ich celkovej rozlohy v krajine. Vlani sa vyťažilo 11,9 milióna kubických metrov (m3) napadnutého dreva. Kalamitou je najviac postihnutý okres Bruntál. Kôrovec sa šíri hlavne juhozápadným smerom a čoraz viac poškodzuje lesy na južnej Morave, juhu Čiech a v Plzenskom kraji. Kalamita zasiahla nielen smreky, hoci tie prevažujú. V dôsledku dlhodobého sucha a vinou častých víchríc, pôsobením húb a hmyzu už chradnú aj niektoré porasty borovíc a jedlí. Najviac sa vlani na zvýšení ťažby podieľalo drevo napadnuté kôrovcom. Jeho ťažba dosiahla 6 miliónov m3. Ďalších 3,2 milióna kubíkov tvorila náhodná ťažba z veterných a iných živelných kalamít. LČR predpokladajú, že ťažba dreva sa v tomto roku zvýši na 12 miliónov m3. Za prvé tri mesiace tohto roku sa vyťažilo 1,4 milióna m3 kôrovcového dreva. Jeho ťažba sa medziročne zvýšila trojnásobne. (1 EUR = 25,614 CZK)


Na Slovensku nie je úspešnejší klub. Slovanistov hnal za titulom vypredaný sektor

Preview

Výhra v Žiline

Atmosféra

Osem dôvodov

Ševela (rozhovor)

Oslavy Greifa

ŽILINA. V hľadisku, na trávniku a i v kabíne žilinskej arény prepukli oslavy. Na úkor domácich sa však tešili hostia zo Slovana Bratislava. Striekalo šampanské. To prvé otvoril viceprezident Slovana Ivan Kmotrík mladší. „Majstri, majstri,“ oslavovali slovanisti. Tréner Martin Ševela lietal nad hlavami hráčov. Slovan využil ihneď svoj prvý mečbal a je futbalovým majstrom Slovenska. Po päťročnej prestávke oslavuje deviaty titul. V ére samostatnosti neexistuje úspešnejší klub. Vo štvrtom kole skupiny o titul vyhral na pôde Žiliny 3:0. Slovan sa teší z titulu už šesť kôl pred koncom. Pred rivalmi má neprekonateľný náskok devätnástich bodov. Takého suverénneho majstra si najvyššia slovenská súťaž sotva pamätá. Prvé dva góly strelil krídelník Moha Rharsalla Khadfi, Maročan so španielskym pasom. Na oba mu perfektne prihral hrotový útočník Andraž Šporar. Najmä druhá akcia bola skvelá, keď vyškolili defenzívu hostí. Najväčšie hviezdy Slovana si v tomto zápase vymenili role, zvyčajne to totiž bývalo naopak. Slovinec Šporar je s 21 gólmi najlepším strelcom ligy a Moha je lídrom súťaže v počte gólových prihrávok, ktorých má na konte jedenásť. Tretí gól Slovana pridal v druhom polčase ďalší legionár Marin Ljubičič. Slovan ako jediný tím v súťaži stále neprehral. Strelil najviac gólov, najmenej inkasoval. "Taktika, ktorú sme ušili na súpera, bola výborná. Vedeli sme, že budú dobre kombinačne pripravení, ale dali sme im tri góly," tešil sa tréner Martin Ševela po stretnutí. "Je úžasné, že sme dosiahli titul tak rýchlo. Získať titul šesť kôl pred koncom je výborné. Je to zrkadlo roboty, ktoré robíme v klube," pokračoval. V hľadisku bola na slovenské pomery solídna návšteva (5147 divákov) i atmosféra. Z oboch táborov. Fanúšikovia Slovana vypredali celý sektor hostí. Žilina bola možno aktívnejšia v držaní lopty, ale nebezpečnejší boli hostia. Martin Ševela získal už svoj tretí trénersky titul, predtým dvakrát triumfoval s Trenčínom. Ševela je dvojnásobným majstrom Slovenska aj ako hráč Interu Bratislava. Pred dvoma rokmi oslavovala Žilina titul na Pasienkoch, ktorý bol dočasným domovom Slovana. Zvládla to päť kôl pred koncom, teraz sa jej Slovan revanšoval. "Rozhodla víťazná mentalita v každom jednom zápase. Hráči ju z tréningov preniesli do zápasov. Vonku sme nestratili ani bod, prebudili sme v nich víťaznú mentalitu," vravel Ševela. "Nebude ľahké udržať motiváciu do konca sezóny, ale máme zopár krátkodobých cieľov. Chceme streliť čo najviac gólov a pomôcť Šporarovi, aby prekonal rekord Róberta Semeníka," doplnil.


Monitor eurokomisie ocenil pokrok vo vzdelávaní najmenších a skritizoval platy učiteľov

Vzdelávanie v ranom detstve pomáha najmä deťom zo znevýhodnených rodín.

BRATISLAVA. Slovensko sa postupne zlepšuje vo vzdelávaní a starostlivosti v ranom detstve a prijíma strategickejší prístup k celoživotnému vzdelávaniu. Vyplynulo to z Monitoru vzdelávania a odbornej prípravy 2019, ktorý uverejnila Európska komisia (EK). Zlepšovanie vzdelávania a starostlivosti o deti v ranom detstve je podľa eurokomisie pozitívne hlavne pre deti zo znevýhodnených rodín. Národná rada Slovenskej republiky schválila 27. júna novelu školského zákona, ktorá zavádza povinné predprimárne vzdelávanie pre päťročné deti. "Jedným zo silných argumentov tejto právnej úpravy je to, že zavedenie povinného predprimárneho vzdelávania v materskej škole ako súčasti plnenia povinnej školskej dochádzky je aj potreba riešiť čo najskoršie vzdelávanie detí zo sociálne znevýhodneného prostredia s dôrazom najmä na deti z marginalizovaných rómskych komunít," uviedlo ministerstvo školstva, vedy, výskumu a športu (MŠVVaŠ). Eurokomisia kladne hodnotí aj prijímanie strategickejšieho prístupu k celoživotnému vzdelávaniu, zvyšovaniu zručností a rekvalifikácii. Pomocou Európskeho kvalifikačného rámca si môžu občania porovnať národné kvalifikačné rámce s kvalifikáciami ostatných členských štátov EÚ, pripomína rezort školstva. "Kvalifikácie sa zvyčajne priznávajú vo forme osvedčení a diplomov udelených po ukončení štúdia, odbornej prípravy, vzdelávania a na základe pracovných skúseností v špecifických prípadoch. Obsah a úroveň kvalifikácií, ktoré sú súčasťou národného kvalifikačného rámca s garantovanou kvalitou, sú dôveryhodným zdrojom informácií. Pôsobia ako určitá hodnota, ktorú jednotlivci môžu použiť na účely zamestnania alebo aj ďalšieho vzdelávania," vysvetľuje. Eurokomisia pri príležitosti 2. európskeho samitu o vzdelávaní uverejnila Monitor vzdelávania a odbornej prípravy 2019. Vyplýva z neho, že sa dosiahol ďalší pokrok pri plnení cieľov Európskej únie v oblasti vzdelávania a odbornej prípravy. Tohtoročné ôsme vydanie monitoru sa zameriava na učiteľov. Z monitoru vyplynulo, že investície do vzdelávania a odbornej prípravy sú nedostatočné. Odráža sa to na platoch slovenských učiteľov, ktoré sú napriek zvyšovaniu stále nízke. Ministerstvo školstva pripomína, že pod vedením Martiny Lubyovej (nominantka SNS) dlhodobo vyvíja kroky na zlepšenie podmienok a ohodnotenia učiteľov. "Prišlo k výraznému zvýšeniu platov v celom rezorte školstva až o 38 percent medzi septembrom 2016 a prvým januárom 2020, čo je naozaj motiváciou, ktorá pomôže zlepšiť životný štandard našich učiteľov," uviedlo. Negatívom je podľa eurokomisie aj miera predčasného ukončenia školskej dochádzky, ktorá sa od roku 2010 zvyšuje. Na východnom Slovensku dosahuje 14 percent. Rezort školstva pripomína, že žiakom zo sociálne znevýhodneného prostredia poskytuje finančný príspevok na vzdelávanie od 1. septembra 2017 do 31. decembra 2019. Vláda tiež schválila Národný program rozvoja výchovy a vzdelávania. "Ten identifikuje aj tri prierezové priority zamerané na riešenie významných a aktuálnych spoločenských a ekonomických problémov. Jednou z prierezových priorít je integrácia a inklúzia marginalizovaných rómskych komunít a študentov zo sociálne znevýhodneného prostredia," uvádza ministerstvo. MŠVVaŠ vyhlásilo projekt "Podpora výchovy a vzdelávania žiakov zo sociálne znevýhodneného prostredia v základných školách". "Prioritnou oblasťou sú aktivity prispievajúce k eliminácii nežiaduceho javu, akým je priestorové, organizačné, fyzické a symbolické vylúčenie alebo oddelenie rómskych žiakov v dôsledku ich etnickej príslušnosti od ostatných žiakov," vysvetlil rezort.


OBJEKT?�VPostavili najmenšieho snehuliaka na svete, okom by ste ho nevideli

Najmenš?� snehuliak meria menej ako tri mikr?�ny, o 25-kr?�t menej ako �?udsk?� vlas.

Sklad?� sa z troch g?��?, m?� dve ruky a nos. Snehuliak laborat?�ria Nanofabrication Univerzity z?�padn?�ho Ont?�ria na prv?� poh�?ad vyzer?� ako ?�plne klasick?� snehuliak. Akur?�t nie je zo snehu a jeho usmiatu tv?�r by ste videli iba pod mikroskopom. Meria o niečo menej ako tri mikr?�ny, čo z miniat?�rnej postavičky rob?� najmenšieho snehuliaka na svete. Jeden mikr?�n je jedna mili?�ntina metra a do jedn?�ho centimetra sa zmest?� 10-tis?�c mikr?�nov. Hr?�bka �?udsk?�ho vlasu je napr?�klad 75 mikr?�nov. Najmenšieho snehuliaka postavili z troch gu�??�čok oxidu kremičit?�ho, ktor?� navrstvili pomocou elektr?�novej litografie. Oči a ?�sta vyrezali i?�nov?�m l?�čom, snehuliakove ruky a nos vytvarovali z platiny.


Vedci odkazujú Trumpovi: Mučenie nefunguje

Americký prezident chce obnoviť mučenie väzňov z čias Georgea W. Busha.

WASHINGTON, BRATISLAVA. Kritizovali za neho Georgea W. Busha, diskutovalo sa o ňom počas vojny v Iraku aj v Afganistane a využívalo sa vo väzení v Guantáname na Kube. Keď sa Barack Obama v roku 2009 dostal k moci, mučenie takzvaným simulovaným topením postavil mimo zákon. Donald Trump minulý týždeň povedal, že počas jeho administratívy sa ku kontroverznej technike a k mučeniu väzňov môžu tajné služby vrátiť. Dve americké vedecké združenia teraz nového prezidenta vyzývajú, aby od znovuzavedenia mučenia pri vypočúvaní ustúpil. "Obávame sa, že ak tento zákon prezident Trump podpíše, otvorí to dvere k využívaniu vypočúvacích praktík, ktoré sú nezákonné a sú považované za kruté, neľudské a ponižujúce," povedal podľa magazínu Science prezident Americkej psychologickej asociácie Antonio Puente. Vedci sa zhodujú na tom, že mučenie nefunguje. Shane O’Mara, neurovedec z dublinskej Trinity College v roku 2015 vo svojej knihe Prečo mučenie nefunguje okrem iného tvrdí, že "mučenie nepresvedčí ľudí, aby robili racionálne rozhodnutie spolupracovať, ale vytvára paniku, bezvedomie a dlhodobé poškodenie mozgu". Kým Trump tvrdí, že mučenie dosahuje výsledky tam, kde zlyhávajú klasické vypočúvacie techniky, vedecké dôkazy tomu nenasvedčujú. Extrémny stres a bolesť môže poškodzovať pamäť a vytvárať falošné spomienky. Aj simulované topenie podľa neurovedca spôsobuje hromadenie oxidu uhličitého v tele, čo spôsobuje paniku a stres. "V tejto situácii je schopnosť myslieť a spomenúť si na informáciu výrazne znížená," hovorí pre Newsweek. Navyše, pri dlhodobom mučení urobí väzeň prakticky čokoľvek pre to, aby sa jeho utrpenie skončilo. Aj keby mal poskytnúť nepravdivú informáciu, alebo si niečo vymyslieť. Oveľa lepšie funguje pivo a cigarety, povedal Trumpovi ešte v novembri jeho súčasný minister obrany James Mattis. Americká antropologická asociácia sa preto k výzve pridáva: "Máme etickú zodpovednosť protestovať proti mučeniu hocikde sa vykonáva, najmä ak ho chcú zaviesť Spojené štáty."


Slovenské školstvo sa podľa SaS nevie postarať o najzraniteľnejších žiakov

Testovanie piatakov odhalilo závažnú chybu, tvrdí SaS.

BRATISLAVA. Strana Sloboda a Solidarita (SaS) si myslí, že celoslovenské testovanie piatakov odhalilo závažnú chybu slovenského školstva - nevie sa postarať o svojich najzraniteľnejších žiakov. „Žiaci zo sociálne znevýhodneného prostredia mali v matematike takmer o 40 percentuálnych bodov menej než ostatní žiaci. Takisto výrazne zaostávali v slovenčine," tvrdí opozičná SaS. Podľa tímlídra strany pre školstvo Branislava Gröhlinga by mala sociálna vláda žiakom zo sociálne znevýhodneného prostredia podávať pomocnú ruku, ale to sa vôbec nedeje.Zlepšenie by však podľa Gröhlinga nastalo, keby školy konečne dostali všetkých asistentov, o ktorých opakovane žiadajú bez výsledku, spolu so špeciálnymi či sociálnymi pedagógmi. „Na Slovensku chýba systematická príprava učiteľov na prácu práve s týmito deťmi. Tento problém môže ovplyvniť celý budúci život spomenutých žiakov. Ak žiaci zo sociálne znevýhodneného prostredia nezvládnu učivo prvého stupňa, ako budú pokračovať na druhom stupni? A čo bude s nimi na strednej škole? Týchto žiakov musí štát podchytiť a postarať sa o ich vzdelanie, ak nechce, aby nám tu v budúcnosti vyrastali masy nezamestnateľných ľudí," povedal opozičný poslanec. Aj podľa expertky strany SaS na inkluzívne vzdelávanie Zuzany Zimenovej Slovensko dlhodobo hazarduje s potenciálom detí z tých najzraniteľnejších skupín. „Rok čo rok sa dozvedáme o alarmujúco zlých vzdelávacích výsledkoch detí z najchudobnejšieho prostredia. Chýba im podpora pri vzdelávaní doma a navyše v školách nemajú učitelia ani potrebný odborný servis na to, aby ich mohli potiahnuť a rozvíjať vzdelávací potenciál každého dieťaťa bez ohľadu na sociálne zázemie,“ dodala.SaS zdôraznila, že Testovanie 5 opäť potvrdilo značné regionálne rozdiely na Slovensku, ktoré naznačujú, že v oblastiach s vyšším príjmom a zamestnanosťou sa žiakom darí lepšie ako v oblastiach, kde je nižšia priemerná mzda a vyššia nezamestnanosť. Ministerstvo školstva dnes zverejnilo výsledky testovania piatakov. Priemerná úspešnosť v teste z matematiky v celoslovenskom testovaní žiakov piateho ročníka základných škôl v školskom roku 2018/2019 bola 59,3 percenta. Porovnateľné výsledky dosiahli žiaci aj v teste zo slovenského jazyka a literatúry, priemerná úspešnosť bola 58,4 percenta. Najlepšie výsledky z testu z matematiky a z testu zo slovenského jazyka a literatúry dosiahli žiaci z bratislavských škôl. Najhoršie výsledky majú dlhodobo žiaci 5. ročníka z okresov Gelnica, Revúca, Rimavská Sobota, Kežmarok. Výsledky žiakov z týchto škôl sú takmer o polovicu horšie v porovnaní s výsledkami žiakov bratislavských škôl.


Bratislavský obchvat je PPP transakciou roka v Európe

Ide o najprestížnejšie ocenenie v oblasti projektového financovania na celosvetovej úrovni.

BRATISLAVA, LONDÝN. Projekt verejno-súkromného parnterstva (PPP) pri diaľničnom obchvate Bratislavy (D4/R7) vyhlásil magazín Project Finance International (PFI) za najlepšiu transakciu roka v Európe. Informovala o tom hovorkyňa ministerstva dopravy Karolína Ducká s tým, že ide o najprestížnejšie ocenenie v oblasti projektového financovania na celosvetovej úrovni. Ocenenie v stredu (1. februára) na slávnostnom odovzdávaní cien v Londýne prevzal štátny tajomník ministerstva dopravy Viktor Stromček. "Ocenenie potvrdilo, že dobre riadená spolupráca medzi verejným a súkromným sektorom vo výstavbe je rýchlym a výhodným spôsobom financovania infraštruktúry. Považujeme za úspech, že kvalita a spôsob financovania tohto projektu boli ocenené aj na medzinárodnej úrovni. Projekt bratislavského obchvatu obstál v konkurencii infraštruktúrnych projektov z Nemecka, Portugalska alebo Írska," zhodnotil Stromček. Rezort dopravy pripomína, že v prípade tohto projektu sa prvýkrát v histórii kombinuje pri financovaní využitie finančných nástrojov z Európskych investičných a štrukturálnych fondov prostredníctvom Slovak Investment Holding a použitie prostriedkov z Európskeho fondu pre strategické investície, tzv. Junckerovho plánu.


Rodičovský príspevok sa zvýši o desať eur

Príspevok sa nezvyšoval tri roky za sebou.

BRATISLAVA. Od 1. mája tohto roka vzrastie na Slovensku rodičovský príspevok. Zvýši sa zo súčasnej úrovne 203,20 eura na 213,20 eura. Vyplýva to z novely zákona o rodičovskom príspevku, ktorú definitívne schválil parlament. Právnu normu do parlamentu predložilo ministerstvo práce. Rodičovský príspevok sa na Slovensku totiž nezvyšoval v rokoch 2014, 2015 ani 2016, pretože sa neupravovali sumy životného minima. "Návrhom sa zabezpečí zvýšenie rodičovského príspevku nad rámec zákonom ustanovenej úpravy sumy rodičovského príspevku," objasnilo ministerstvo práce. Rodičia starajúci sa o dieťa by si tak mali podľa ministerstva finančne polepšiť. Nárok na tento príspevok majú rodičia do troch rokov veku dieťaťa, alebo do šiestich rokov veku, ak ide o dieťa s dlhodobo nepriaznivým zdravotným stavom.


Kariéru ukončil hráč, ktorého do NHL nedraftovali, no odohral v nej vyše tisíc zápasov

TAMPA BAY. Kanadský hokejový obranca Dan Girardi ukončil vo veku 35 rokov profesionálnu hráčsku kariéru. Bývalý hráč New Yorku Rangers či Tampy Bay Lightning odohral v zámorskej NHL trinásť sezón, počas ktorých nazbieral 264 bodov (56+208) v 927 zápasoch základnej časti a 36 bodov (8+28) v 143 dueloch play off. Girardimu vypršala po minulej sezóne zmluva s Tampou Bay a v lete ako voľný hráč si už nový angažmán nenašiel. "V každom jednom zápase počas kariéry som vydal zo seba na ľade maximum. Teraz je čas začať novú kapitolu v mojom živote. Nemôžem byť šťastnejší," citoval Girardiho oficiálny web NHL. Kanadský bek, ktorý nebol nikdy draftovaný, získal v roku 2005 titul v juniorskej OHL a v tej istej sezóne vyhral s London Knights aj prestížny Memorial Cup. V drese Rangers odohral v NHL dlhých 11 sezón, v roku 2014 postúpil s Rangers až do finále Stanleyho pohára, v ktorom newyorský tím nestačil na Los Angeles Kings. "Ďakujem všetkým svojim trénerom, rodine, priateľom či spoluhráčom za podporu počas celej kariéry. Rangers mi dali šancu splniť si detský sen a zahral som si NHL. Počas jedenástich sezón v New Yorku som získal mnoho priateľov na ľade aj mimo neho. Ostatné dva ročníky som si s rodinou užil v Tampe Bay. Nikdy nezabudnem na chvíle v tomto klube. Hlavná vďaka patrí mojej manželke Pamele, že stále stála po mojom boku. Nezabúdam ani na syna Landona a dcéru Shaye, ktorí vždy boli fanúšikmi číslo jeden svojho ocka," uvádza sa vo vyhlásení Girardiho na webe Tampy Bay.


V Grazi našli mŕtveho slovenského bezdomovca, naposledy žil vo Viedni

GRAZ, VIEDEŇ. Mŕtve telo 58-ročného Slováka, ktorý žil naposledy ako bezdomovec vo Viedni, našli v stredu ráno v zariadení na likvidáciu komunálneho odpadu v Grazi v rakúskej spolkovej krajine Štajersko. Súdna pitva potvrdila silné násilie smerované voči hlave zosnulého, a to ešte za jeho života, informovali policajné zdroje. Telesné pozostatky sa z Viedne do Grazu dostali v stredu v skorých ranných hodinách s dodávkou odpadu z umelých hmôt. Podozrenie, že nešlo o prirodzené úmrtie, sa vzhľadom na evidentné zranenia hlavy vynorili už v rannom štádiu vyšetrovania. Prokuratúra v Grazi tak nariadila súdnu pitvu, ktorá potvrdila cudzie zavinenie a navyše aj identitu mŕtveho. Vzhľadom na fakt, že miesto činu je zrejme v rakúskej metropole, prevezme vyšetrovanie kauzy Krajinský kriminálny úrad Viedeň.


Juncker už nebude v roku 2019 kandidovať do čela Európskej komisie

V rozhovore vyjadril pochybnosti o tom, že v dialógu o odstúpení Británie udrží zostávajúci blok 27 krajín jednotu.

BERLÍN. Predseda Európskej komisie Jean-Claude Juncker sa nebude pokúšať o druhý päťročný mandát v tejto funkcii v roku 2019. Povedal to v rozhovore, ktorý nemecká rozhlasová stanica Deutschlandfunk odvysiela v nedeľu. Juncker, ktorý je na čele únijnej exekutívy od roku 2014, povedal, že vtedy "to bola pekná volebná kampaň". "Druhá už ale nebude, pretože sa jej už znovu nezúčastním," citovala ho agentúra DPA. Juncker v rozhovore tiež vyjadril pochybnosti o tom, že v dialógu o odstúpení Británie, ktorý majú čoskoro nastať, udrží zostávajúci blok 27 krajín jednotu. "Ostatných 27 (členov) to ešte nevie, ale Briti vedia veľmi dobre, ako sa s tým vysporiadať," vyhlásil. "Mohli by sľúbiť krajine A to, krajine B a krajine C niečo iné a nakoniec nebude žiaden jednotný európsky front," dodal podľa agentúry Reuters. Tvrdil tiež, že Británia nemôže vyjednať obchodné dohody, dokiaľ bude členom únie. Juncker sa tiež vyjadril k problematickému vyjednávaniu okolo gréckeho dlhu. Povedal, že žiadna iná krajina neurobila väčší pokrok v zlepšení svojej konkurencieschopnosti ako Grécko. Napriek tomu môže tretí záchranný program, ktorým táto krajina prechádza, nakoniec stroskotať na tom, že Medzinárodný menový fond (MMF) sa stále nerozhodol, či sa bude podieľať na ďalšej pomoci, ktorú Atény očakávajú. Grécko tvrdí, že jeho dlh je neudržateľný, vláda chce preto dohodnúť s veriteľmi zmiernenie dlhovej záťaže. Grécke ministerstvo financií podľa médií priznalo, že splnilo len tretinu záväzkov, ktoré má voči veriteľom. Nemecký minister financií Wolfgang Schäuble v predchádzajúcich dňoch Grécko skritizoval a vyzval ho na splnenie záväzkov, ako sľúbilo. Grécky premiér Alexis Tsipras v sobotu obvinil MMF z preťahovanie rozhodnutia donekonečna a obvinil organizáciu, že prichádza so stále novými absurdnými požiadavkami. Grécke médiá, ktoré sú voči Tsiprasovej vláde kritické, sa domnievajú, že prieťahy robí aj grécka vláda. Atény podľa nich dúfajú, že vzhľadom k voľbám v Holandsku, Francúzsku a Nemecku si nakoniec od krajín eurozóny vymôžu ústupky.


Čína pohrozila demonštrantov  v Hongkongu za poškodenie štátneho znaku

Hovorca čínskeho rezortu diplomacie poslal v pondelok jedovatý odkaz aj do Taiwanu.

HONGKONG. Čína v pondelok vyhlásila, že správanie sa demonštrantov, ktorí v nedeľu zafarbili na čierno hlavný symbol moci Komunistickej strany Číny v Hongkongu, nebude tolerovať. "Správanie sa niektorých radikálnych demonštrantov sa dotklo samotnej hranice princípu ´jedna krajina, dva systémy´ a nesmie byť tolerované," vyhlásil na pondelňajšej tlačovej konferencii v Pekingu hovorca čínskeho ministerstva zahraničných vecí Keng Šuang. Niektoré svetové médiá po víkendových udalostiach a po nahnevaných reakciách zo strany Pekingu dokonca hovoria o hrozbe zásahu Čínskej ľudovej armády v Hongkongu. Hovorca čínskeho rezortu diplomacie poslal v pondelok jedovatý odkaz aj do Taiwanu, ktorého obyvateľov upozornil, aby sa nesnažili vydať cestou hongkonských demonštrantov a aby sa nemiešali do tamojších záležitostí. Taiwančania by sa podľa neho nemali "prezentovať nezodpovednými poznámkami k chúlostivým záležitostiam ako sú problémy Hongkongu, len preto, aby o sebe dali vedieť". Časť hongonských demonštrantov, ktorých v nedeľu vyšlo do ulíc viac ako 100-tisíc, hádzala po skončení oficiálnej časti nedeľňajšieho protestu vajíčka na vládne budovy a atramentom zafarbila na čierno veľký čínsky národný znak na budove Styčného úradu. Masové demonštrácie proti Číne a pročínskej šéfke hongkonskej administratívy Carrie Lam sa začali už v júni, pôvodne na protest proti pripravovanému zákonu, ktorý by umožnil vydávať osoby podozrivé z trestnej činnosti do Číny. Stúpenci prodemokratického tábora v Hongkongu sa obávali, že tento zákon umožní Číne prenasledovať svojich oponentov žijúcich v Hongkongu a súdiť ich priamo v Číne. Lam nakoniec po verejnom tlaku od tohto zákona upustila. Hongkong prešiel na základe medzinárodných dohôd v roku 1997 spod britskej správy pod správu Číny. Do roku 2047 má podľa týchto zmlúv fungovať na princípe "jedna krajina, dva systémy", čo by mu malo v tomto časovom rámci zaručovať slobodu v otázkach politického systému a spravovania spoločnosti. Čína však podľa hongkonského prodemokratického politického tábora túto dohodu porušuje a snaží sa už teraz vnútiť Hongkongu svoje predstavy o jeho fungovaní.


Becker má byť naďalej trénerom Djokoviča, má ale jednu podmienku

Z tímu srbského tenistu má odísť mentálny poradca.

BRATISLAVA. Nemec Boris Becker prejavil ochotu pokračovať vo funkcii hlavného trénera srbského tenistu Novaka Djokoviča. Dal si však podmienku v podobe ubudnutia španielskeho mentálneho poradcu Pepeho Imaza z Belehradčanovho zázemia. Podľa webu Sport.de má k Josému "Pepemu" Imazovi Ruizovi ako členovi realizačného štábu odmietavý postoj aj slovenský tréner Mariána Vajda, ktorý je s Djokovičom už od leta 2006. Štyridsaťdeväťročný šesťnásobný grandslamový šampión Becker oficiálne prevzal taktovku v decembri 2013.


Kiska má za sebou posledné prijatie v paláci, poďakoval sa charitám

Neziskovky aj Kiska vyjadrili nádej, že spolupracovať budú aj v budúcnosti.

BRATISLAVA. Prezident Andrej Kiska má za sebou posledné oficiálne prijatie v Prezidentskom paláci. V stredu privítal charitatívne organizácie, s ktorými počas svojho mandátu spolupracoval pri prerozdeľovaní svojho platu rodinám v núdzi. Pri výbere rodín mu pomáhali charitatívne organizácie ako Liga proti rakovine, Plamienok, Dobrý anjel, Úsmev ako dar či Organizácia muskulárnych dystrofikov. "Rozdelili sme takmer 300-tisíc eur približne 600 konkrétnym rodinám," povedal Kiska vo svojom príhovore pred zástupcami charít. Ako s úsmevom dodal, predstavitelia z Dobrého anjela nestihli prísť, ale môže ich zastúpiť on ako zakladateľ tejto organizácie.V mene zúčastnených vystúpila Eva Kováčová z Ligy proti rakovine. "Prácu v neziskovom sektore si ľudia nevšímajú, pokiaľ ju nepotrebujú. Vy ste si nás všimli," povedala s tým, že ľudia pracujúci v neziskovkách či mimovládkach netúžia po ohodnotení, len po troche porozumenia. "Nie je podstatná výška sumy, ale ochota. Tí ľudia dostali vieru, že na nich niekto myslí," povedala prezidentovi. Kiska pripomenul, že Slovensko sa nemôže označovať ako sociálny štát, keď sa nevie postarať o najzraniteľnejšie skupiny, ako deti v domovoch či seniorov. Choroba by nemala uvrhnúť ľudí do chudoby, bohužiaľ, niekedy sa tak deje, dodala končiaca hlava štátu. Predstaviteľom neziskoviek povedal, že ich práca, pomoc, energia a ochota sa nedá vyčísliť. Predstavitelia charitatívnych organizácií aj Kiska vyjadrili nádej, že spolupracovať budú aj v budúcnosti.Prezidentovi Andrejovi Kiskovi sa končí mandát v sobotu 15. júna. Nahradí ho Zuzana Čaputová. Kiska avizuje vstup do straníckej politiky, kontúry svojej strany chce predstaviť v pondelok 17. júna.


Mal talent, chcel hrať do 38 rokov. Halenár skončil tragicky

Halenár zomrel

Fotogaléria

Archívny rozhovor

Profil Halenára

Reakcia otca

Špeciálne dresy

Vo štvrtok mal tridsaťpäť rokov a o dva dni neskôr našli futbalistu mŕtveho.

BRATISLAVA. Cez polčas si prezul staré zošúchané kopačky, priznal, že z nich mal nervy. „Dal som si nové a konečne to vyšlo,“ vravel slovanista Juraj Halenár. Zbavil sa napätia, uvoľnil sa. A potom dvoma gólmi pokoril Košice (Slovan vyhral 2:1) a stal sa najlepším strelcom v dejinách slovenskej ligy. Bol práve jedenásty august 2014. Spojil palce a ukazováky rúk a vytvoril z nich tvar srdca. Aj takto oslavoval jeden z množstva gólov, ktoré dal. „Futbal by som chcel hrať do 38 rokov,“ tvrdil Halenár. Žiaľ, to sa mu už nepodarí. V sobotu ho našli bez známok života. Rodák z Trnavy oslávil vo štvrtok iba 35. narodeniny. Od piatka však bol nezvestný. O tragédii ako prvá informovala TV JOJ na svojom webe. Polícia neskôr na facebooku potvrdila nález mŕtvej osoby Juraja H.: „Potvrdzujeme správu o nájdení mužského tela vo Vrakunskom lesíku dnes v Bratislave. Osoba bola nezvestná od 29. júna. Lekár nevylúčil cudzie zavinenie. Viac informácií nebudeme počas vyšetrovania poskytovať.“ Sport.sk s odvolaním sa na zdroj z prostredia polície píše, že Halenár údajne spácha samovraždu. V slovenskej lige nestrelil nikto viac gólov ako Juraj Halenár: 125. Brilantne zahrával aj priame kopy. Počas jeho pôsobenia v lige sa sotva našiel hráč, ktorý mal lepšiu strelu z diaľky ako on. Narodil sa v Trnave, ale góly strieľal iba za bratislavské tímy. Inter (35), Petržalka (33) a najviac za Slovan (55). „Na Slovane sa mi darí. Toto je môj štadión,“ hovoril Halenár o už zbúranom Tehelnom poli. Do veľkého futbalu vstúpil v Interi Bratislava, za ktorý dal 4. mája 2002 svoj prvý gól v najvyššej futbalovej súťaži. „Viem, že som skóroval hlavou,“ spomenul si na svoj prvý ligový gól. V novembri 2011 dal stý gól a tiež na Pasienkoch. „Viem, že je to iba slovenská liga, ktorú viacerí kritizujú, ale aj tak je to niečo. Nech si prídu kritici vyskúšať aj našu najvyššiu súťaž. Som rád, že som dosiahol stogólovú hranicu,“ vravel vtedy. Iba on a Róbert Semeník dali v lige viac ako sto gólov. V najbližších rokoch ich sotva niekto prekoná. Kto strelecky zaujme, zväčša zamieri za lepšími podmienkami do cudziny. Skvelo vybavený hráč patril k najväčším talentom slovenského futbalu. Na majstrovstvách Európy do 19 rokov (2002) získal bronz. O rok neskôr si zahral aj na MS do 20 rokov, Slováci skončili v osemfinále. Na oboch turnajoch bol lídrom Slovákov. V roku 2005 prestúpil do Artmedie Petržalka, kde spôsobil prvú veľkú senzáciu. Mal zásadný podiel na postupe klubu do skupinovej fázy Ligy majstrov. V 2. predkole pamätným hetrikom zneškodnil slávny Celtic Glasgow. Práve tretí gól bol jedným z najkrajších v jeho kariére. Po rohovom kope sa z voleja oprel do lopty a brankárovi nedal šancu. Presný zásah patril aj k najkrajším v celej edícii Ligy majstrov. „Celé mužstvo hralo excelentne, no keď dá niekto Celticu tri góly ako Halenár, je to niečo výnimočné. Naša investícia sa vyplatila, Juraj má predpoklady na to, aby z neho vyrástol veľký futbalista," vyhlásil po pamätnom zápase vtedajší tréner Petržalky Vladimír Weiss. V hlavnej skupine proti FC Porto potom Halenár zaujal parádnou asistenciou na gól Jána Kozáka. V tom čase mal dvadsaťjeden a predpovedali mu budúcnosť v prestížnom zahraničnom klube. Z rôznych dôvodov sa tak nakoniec nestalo. Na slovenskej scéne bol úctyhodným zberateľom trofejí. Slovenskú ligu vyhral už päťkrát (štyrikrát so Slovanom, raz s Petržalkou), štyrikrát sa tešil i z triumfu v Slovenskom pohári (trikrát so Slovanom a raz s Petržalkou). Dres seniorskej reprezentácie si obliekol v troch zápasoch. V roku 2007 nastúpil v kvalifikácii európskeho šampionátu 2008 proti Česku v Prahe a San Marínu v Serravalle, o rok neskôr pridal tretí štart v prípravnom zápase na Cypre proti Maďarsku. Po Slovane pôsobil v maďarskom Spartacus Nyíregyháza a Sigme Olomouc, v ktorých však dlho neostal. Nasledoval angažmán v druholigovom klube Iskra Borčice, ktoré sa skončilo po dvoch mesiacoch. Halenár sa nepohodol s majiteľom klubu Antonom Fabušom, ktorý naznačil, že odchovanec Lokomotívy Trnava mohol predať zápas. Z mužstva odišiel. Všetky obvinenia rázne poprel. Posledný klub, v ktorom Juraj Halenár pôsobil, bol rakúsky štvrtoligový tím SV Gaflenz. „Správa o úmrtí Juraja Halenára ma šokovala a hlboko zarmútila. Vážim si ho ako jednu z výrazných osobností nášho klubu v poslednej dekáde. Boli sme blízki osobní kamaráti a mali sme spolu veľmi dobrý vzťah. Rodine a pozostalým v mene celého klubu vyjadrujem úprimnú sústrasť. Juraj navždy zostane v našich srdciach," vyjadril sa pre oficiálny web ŠK Slovan jeho viceprezident Ivan Kmotrík mladší.


Trump telefonoval s pakistanským premiérom o napätí s Indiou

Trump sa s Chánom dohodol na spolupráci v oblasti obchodu.

ISLAMABAD. Americký prezident Donald Trump sa zhováral s pakistanským premiérom Imranom Chánom o napätej situácii medzi Pakistanom a Indiou. Politici spolu telefonicky diskutovali o potrebe znížiť toto napätie a zmierniť rétoriku s Naí Dillí, uviedol hovorca Bieleho domu Judd Deere. Prezident podľa jeho slov "opätovne potvrdil, že je nevyhnutné vyhnúť sa eskalácii situácie, a obe strany vyzval na zdržanlivosť". Trump a Chán sa podľa Bieleho domu tiež dohodli na spolupráci s cieľom posilniť ich spoločné úsilie v oblasti obchodu. Už skôr v pondelok Trump telefonoval aj s indickým premiérom Naréndrom Módím, s ktorým sa zhováral o situácii v Kašmíre. Napätie medzi Islamabadom a Naí Dillí sa vystupňovalo začiatkom augusta, keď sa indická vláda rozhodla odobrať indickej časti Kašmíru jeho osobitný štatút, ktorý mu zaručoval rôzne autonómne práva. Kašmír je rozdelený medzi Indiu a Pakistan, pričom obe krajiny si robia nárok na celý himalájsky región.


Slovenský hydrometeorologický ústav vydal výstrahy pred silným vetrom

BRATISLAVA. Slovenský hydrometeorologický ústav vydal na pondelok 4. marca a utorok 5. marca výstrahy pred silným vetrom, ktoré platia najmä pre západné a stredné Slovensko. Ústav o tom informoval na svojej webovej stránke www.shmu.sk. Výstrahy prvého stupňa na pondelok platia pre okresy Bratislava, Senec, Pezinok, Malacky, Senica, Skalica, Dunajská Streda, Galanta, Komárno, Šaľa, Trnava, Myjava, Nové Mesto nad Váhom, Trenčín, Nitra, Hlohovec, Piešťany, Topoľčany, Levice, Bánovce nad Bebravou, Partizánske, Krupina, Veľký Krtíš, Zlaté Moravce, Žarnovica, Nové Zámky, Žiar nad Hronom, Banská Štiavnica, Prievidza, Žilina, Martin, Ružomberok, Banská Bystrica, Brezno, Liptovský Mikuláš, Poprad, Dolný Kubín, Námestovo a Tvrdošín. Tu sa miestami očakáva výskyt vetra, ktorý dosiahne krátkodobo (v nárazoch) rýchlosť 18 - 23 m/s (65 - 85 km/h) a priemernú rýchlosť 12 - 15 m/s (45 - 55 km/h). Meteorológovia varujú aj pred silným vetrom na horách, najmä v Banskobystrickom, Žilinskom a Prešovskom kraji. Na horách sa nad pásmom lesa miestami očakáva výskyt vetra,ktorý dosiahne krátkodobo (v nárazoch) rýchlosť 30 - 37 m/s (110 - 135 km/h) a priemernú rýchlosť 20 - 25 m/s (70 - 90 km/h). Obdobnú situáciu očakávajú meteorológovia aj v utorok 5. marca prevažne na západnom Slovensku. Rovnako ako v pondelok platí prvý stupeň výstrahy.


OBJEKTÍVObjavili dosiaľ najmenšiu hviezdu vo vesmíre

Astronómovia narazili na najmenšie slnko, menšie už podľa fyziky ani nemôže existovať.

Ak by bola menšia, už by nevznikla. Astronómovia z univerzity v Cambridge narazili na dosiaľ najmenšiu známu hviezdu. Podľa štúdie v odbornom magazíne Astronomy & Astrophysics ja taká malá, ako len hviezdy môžu ešte byť. Objekt EBLM J0555-57Ab našli výskumníci vďaka prechodu popred oveľa väčšieho partnera. Tranzit v binárnom systéme umožnil odhadnúť veľkosť a hmotu maličkého slnka: hviezda je podľa vyhlásenia univerzity len o malý kúsok väčšia ako planéta Saturn, no jej hmotnosť je takmer deväťdesiatnásobkom Jupitera (asi 0,081 hmoty nášho Slnka). Ak by ste sa mohli postaviť - akože nemôžete - na jej povrchu, cítili by ste sa preto tristonásobne ťažší ako na Zemi. EBLM J0555-57Ab leží zhruba šesťsto svetelných rokov ďaleko v súhvezdí Maliar a jej hmota je len tesne za hranicou, pri ktorých ešte prírodné zákony umožňujú naštartovanie jadrovej fúzie. Vodík sa pri nej mení na hélium. arXiv:1706.08781